title: Helsingin Jalkapalloklubi (naiset)

text: HJK päätti alkulohkonsa murskavoittoon Myyrmäessä, kun itävaltalainen USC Landhaus sai kyytiä selvin 8–0-lukemin. Laura Kalmari laukoi ottelussa hattutempun, tehden alkulohkon kolmessa ottelussa jopa viisi maalia. Muista Klubin maaleista vastasivat Anna-Kaisa Rantanen kahdesti, Pauliina Miettinen, Eveliina Sarapää ja Susanna Heikari.


title: Helsingin Jalkapalloklubi (naiset)

text: Puolivälierä:


title: Helsingin Jalkapalloklubi (naiset)

text: HJK selvisi UEFA Cupin puolivälieriin voitettuaan lohkonsa ja sai heti vastaan Euroopan parhaaksi seurajoukkueeksi rankatun norjalaisen Trondheims-Ørnin. Joukkue oli hallinnut norjalaista jalkapalloa ylivoimaisesti viimeiset vuodet.


title: Helsingin Jalkapalloklubi (naiset)

text: Ensimmäinen osaottelu pelattiin 16.3.2002 Trondheimin ABRA-hallissa. Kotijoukkue karkasi jo ottelun 7. minuutilla 1–0-johtoon, kun pallo upposi epäonnisesti HJK-pelurista omaan maaliin. 24. minuutilla Brit Sandaune ohitti Petra Häkkisen HJK:n maalilla, ja trondheimilaiset näyttivät menevän omia menojaan. HJK pääsi kuitenkin kaventamaan 51. minuutilla, kun Eveliina Sarapää jatkoi Laura Kalmarin syötöstä pallon maaliin. Lukemat 2–1 jäivät ottelun lopputulokseksi.


title: Helsingin Jalkapalloklubi (naiset)

text: HJK:n kokoonpano Trondheimissa: Petra Häkkinen, Sani Ylitalo, Susanna Heikari (59. Emelie Karlsson), Pauliina Miettinen, Karin Forsström, Anna-Kaisa Rantanen, Johanna Hytti, Sanna Valkonen, Eveliina Sarapää (83. Linda Linqvist), Laura Kalmari, Tiina Salmén.


title: Helsingin Jalkapalloklubi (naiset)

text: Toinen osaottelu pelattiin Talin hallissa kiirastorstaina 28.3.2002. HJK:n hahmoksi nousi Laura Kalmari, joka laukoi ottelussa kaksi maalia ja vei HJK:n 2–0-voitolla historiallisesti UEFA Cupin välieriin. Kalmarin ensimmäinen osuma syntyi 43. minuutilla, kun hyökkääjä viimeisteli Susanna Heikarin syötöstä pallon maaliin. Sama kaksikko oli jälleen asialla, Heikari teki esityön ja Kalmari laukoi ratkaisevan 2–0-osuman.


title: Helsingin Jalkapalloklubi (naiset)

text: HJK:n kokoonpano Talissa: Petra Häkkinen, Sani Ylitalo, Susanna Heikari (83. Karin Forsström), Pauliina Miettinen, Terhi Uusi-Luomalahti, Christina Forssell, Anna-Kaisa Rantanen, Johanna Hytti, Sanna Valkonen, Eveliina Sarapää, Laura Kalmari.


title: Helsingin Jalkapalloklubi (naiset)

text: HJK jatkoon yhteismaalein 3–2.


title: Helsingin Jalkapalloklubi (naiset)

text: Välierä:


title: Helsingin Jalkapalloklubi (naiset)

text: HJK eteni UEFA Cupin välierään, jossa vastaan tuli Ruotsin suuruus Umeå IK. Uumajalaiset eivät olleet hävinneet 60 otteluun ennen HJK-kohtaamisia, joten ruotsalaiset lähtivät suurina ennakkosuosikkeina välierään. Ensimmäinen osaottelu pelattiin Uumajassa 14.4.2002.


title: Helsingin Jalkapalloklubi (naiset)

text: HJK meni ottelussa johtoon 28. minuutilla. Maalin tekijänä oli Suomen kaikkien aikojen paras hyökkääjä Laura Kalmari, joka teki jo kahdeksannen maalinsa UEFA Cupissa. Kotijoukkue meni kuitenkin 5 722 katsojan edessä ohi, kun Hanna Ljungberg ja Therese Kapstad veivät Umeå IK:n 2–1-voittoon.


title: Helsingin Jalkapalloklubi (naiset)

text: HJK:n kokoonpano Uumajassa: Petra Häkkinen, Sani Ylitalo, Susanna Heikari (64. Karin Forsström), Pauliina Miettinen, Terhi Uusi-Luomalahti, Christina Forssell, Anna-Kaisa Rantanen (90. Emelie Karlsson), Johanna Hytti, Sanna Valkonen, Eveliina Sarapää, Laura Kalmari.


title: Helsingin Jalkapalloklubi (naiset)

text: Toinen osaottelu pelattiin Finnair Stadionilla Helsingissä 27.4.2002. HJK:n unelma UEFA Cupin voitosta ja ensimmäisestä suomalaisesta eurocup-voitosta päättyi kuitenkin Töölöön, kun ruotsalaisvieraat hakivat Hanna Ljungbergin maalilla 0–1-voiton ja finaalipaikan.


title: Helsingin Jalkapalloklubi (naiset)

text: HJK:n eteneminen UEFA Cupin välierään ylitti myös uutiskynnyksen Suomessa ja sitä pidetään edelleen suuressa arvossa suomalaisen jalkapallon seuratason saavutuksena.


title: Helsingin Jalkapalloklubi (naiset)

text: HJK:n kokoonpano Finnair Stadiumilla: Petra Häkkinen, Sani Ylitalo, Susanna Heikari, Pauliina Miettinen, Terhi Uusi-Luomalahti, Christina Forssell (84. Tiina Salmén), Anna-Kaisa Rantanen (62. Emelie Karlsson), Johanna Hytti (90. Karin Forsström), Sanna Valkonen, Eveliina Sarapää, Laura Kalmari.


title: Helsingin Jalkapalloklubi (naiset)

text: Umeå jatkoon yhteismaalein 3–1.


title: Helsingin Jalkapalloklubi (naiset)

text: Umeå hävisi finaalissa saksalaiselle Frankfurtille maalein 0–2.


title: Helsingin Jalkapalloklubi (naiset)

text: HJK pelasi UEFA Cupin kaudella 2002–2003 alkulohkossa 4. HJK:n kanssa samassa lohkossa olivat FC Sursee (Sveitsi), AZS Wrocław (Puola) ja Bangor City Girls (Wales). Alkulohkoturnaus pelattiin Puolassa.


title: Helsingin Jalkapalloklubi (naiset)

text: HJK menetti kesällä 2002 Laura Kalmarin ja Sanna Valkosen Umeå IK:n riveihin, joten HJK joutui lähtemään hieman heikentyneellä ryhmällä puolustamaan välieräpaikkaansa UEFA Cupissa.


title: Helsingin Jalkapalloklubi (naiset)

text: HJK avasi Wroclawissa pelatun alkulohkoturnauksen kuitenkin hyvin, kun avausottelussa kaatui turnausemäntä AZS Wroclaw maalein 2–0. Christina Forssell vei HJK:n alkuminuuteilla johtoon ja Hanna Saaranen varmisti 86. minuutin 2–0-osumalla kolme pistettä Klubille.


title: Helsingin Jalkapalloklubi (naiset)

text: HJK sai toisessa ottelussa vastaansa lohkon heikoimman joukkueen, walesilaisen Bangor City Girlsin. HJK oli tyly vastus walesilaisille, loppulukemiksi merkittiin helsinkiläisten 8–0-voitto. HJK:n maaleista vastasivat Anna-Kaisa Rantanen kolmesti, Taru Hakala, Rosa Lappi-Seppälä, Eveliina Sarapää ja Hanna Saaranen. Kertaalleen walesilaiset toimittivat pallon itse omaan maaliin.


title: Helsingin Jalkapalloklubi (naiset)

text: Lohkon päätöspelissä HJK kohtasi sveitsiläisen FC Surseen, joka oli voittanut molemmat aiemmat ottelunsa Bangor Cityä ja AZS Wroclawia vastaan 1–0. Panoksena ottelussa oli siis lohkovoitto. Kumpikaan joukkueista ei kyennyt kuitenkaan maalintekoon, ja HJK meni selvästi paremman maalieronsa turvin jatkopeleihin lohkovoittajana.


title: Helsingin Jalkapalloklubi (naiset)

text: HJK eteni lohkovoitolla puolivälieriin ja sai vastaansa Euroopan kovimman joukkueen, edellisenä vuonna UEFA Cupin voittaneen saksalaisen 1. FFC Frankfurtin. Ensimmäinen osaottelu pelattiin Myyrmäen Pohjola Stadionilla 2.11.2002.


title: Helsingin Jalkapalloklubi (naiset)

text: Frankfurt otti arvokkaan 2–0-vierasvoiton HJK:sta avausottelussa, kun Katrin Kliehm ja Steffi Jones laukoivat saksalaiset voittoon kylmän marraskuisella Myyrmäen stadionilla.


title: Helsingin Jalkapalloklubi (naiset)

text: Toinen osaottelu pelattiin Saksassa 1.12.2002, ja HJK:n pelissä näkyi selvästi, että sarjakausi oli päättynyt jo aikoja sitten. Frankfurt oli tyly emäntä HJK:lle ja otti murskaavan 8–0-voiton ja eteni UEFA Cupin välieriin. Frankfurtin maalitilastoihin ottelussa pääsivät Birgit Prinz kolmesti, Elodie Woock kahdesti, Renate Lingor, Pia Wunderlich ja Judith Affeld. Lingor ja Wunderlich viimeistelivät maalinsa rangaistuspotkusta.


title: Helsingin Jalkapalloklubi (naiset)

text: Frankfurtin kohtaloksi koitui välierässä Umeå IK, joka pudotti Frankfurtin UEFA Cupista. Umeå IK voitti 2002–2003 UEFA Cupin, Laura Kalmari viimeisteli maalin ruotsalaisseuralle loppuottelun molemmissa osaotteluissa.


title: Helsingin Jalkapalloklubi (naiset)

text: HJK:n kolmas visiitti eurokentille tapahtui 2006–2007, kun Klubi oli jälleen mukana UEFA Cupissa. Pitkän tauon jälkeen Klubi lähti innokkaana mukaan europeleihin.


title: Helsingin Jalkapalloklubi (naiset)

text: Alkuajoista uudistuneessa UEFA Cupissa HJK joutui pelaamaan karsintalohkon ennen pääsyään varsinaiseen UEFA Cupiin. HJK pelasi samassa karsintalohkossa tutun AZS Wroclawin (Puola) kanssa, muita joukkueita lohkossa olivat FFC Zuchwil (Sveitsi) ja lohkoemäntä ZFK Skinponjat (Makedonia). Ottelut pelattiin siis Makedoniassa.


title: Helsingin Jalkapalloklubi (naiset)

text: HJK avasi lohkonsa 2–0-voitolla sveitsiläisestä Zuchwilista. Sveitsiläiset pitivät Klubin pitkään nollilla, mutta lopulta 71. minuutilla Eveliina Sarapää avasi Klubin maalitilit UEFA Cupissa. Leena Puranen kaunisteli 87. minuutilla loppulukemiksi 2–0.


title: Helsingin Jalkapalloklubi (naiset)

text: HJK varmisti jatkoon pääsynsä lohkosta voittamalla puolalaisen AZS Wroclawin maalein 1–0. HJK:lle voiton lohkon toisessa ottelussaan latasi Heidi Ahonen, jonka laukaus upposi onnekkaasti maaliin 81. minuutilla.


title: Helsingin Jalkapalloklubi (naiset)

text: Lohkon päätöspelissään HJK juhli jatkopaikkaansa murskavoitolla lohkoemäntä Skinponjatista. Makedonialaiset kaatuivat peräti 7–0, HJK:n maaleista vastasivat Linda Ruutu kolmesti, Leena Puranen, Tiina Salmén, Annina Åman ja Taina Hartikainen.


title: Helsingin Jalkapalloklubi (naiset)

text: HJK eteni ylivoimaiseen tapaan UEFA Cupin varsinaiseen lohkovaiheeseen.


title: Helsingin Jalkapalloklubi (naiset)

text: HJK eteni UEFA Cupin varsinaiseen lohkovaiheeseen voittamalla karsintalohkon. Lohkovaiheessa lohkon kaksi parasta joukkuetta etenevät jatkopeleihin. HJK pääsi emännöimään omaa lohkoansa, kun Finnair Stadiumilla ja Töölön Pallokentällä pelattiin UEFA Cupin Lohko 1. HJK:n lisäksi lohkossa pelasivat FFC Frankfurt (Saksa), Breidablik (Islanti) ja Vitebsk (Valko-Venäjä).


title: Helsingin Jalkapalloklubi (naiset)

text: HJK koki suuren pettymyksen lohkon avauspelissään, kun islantilainen Breidablik haki niukan 1–2-voiton Finnair Stadiumilta. Olina Vidarsdottir vei onnekkaasti Breidablikin 0–1-johtoon, mutta HJK kuittasi Leena Purasen maalilla ottelun tasoihin. HJK koki kuitenkin kirvelevän tappion, kun Greta Samuelsdottir vei Breidablikin jälleen johtoon ottelun 93. minuutilla. Maali päätti ottelun ja HJK:n mahdollisuudet jatkopeleihin olivat jo tässä vaiheessa vähäiset.


title: Helsingin Jalkapalloklubi (naiset)

text: Toisessa ottelussa HJK kohtasi valkovenäläisen Vitebskin. HJK pelasi hyvän ottelun mutta ei onnistunut tärkeimmässä – maalinteossa. Ottelu päättyi 0–0-tasapeliin ja HJK oli väistämättä ulkona jatkopeleistä.


title: Helsingin Jalkapalloklubi (naiset)

text: HJK kohtasi turnauksen päätöspelissä FFC Frankfurtin, joka oli edelleen yksi Euroopan parhaista seurajoukkueista. HJK pelasi hyvin ja laittoi saksalaiset ahtaalle, mutta Judith Affeld ja Kerstin Garefrekes tekivät kumpikin maalin ja saksalaiset ottivat 0–2-voiton Finnair Stadiumilta.


title: Helsingin Jalkapalloklubi (naiset)

text: HJK jäi lohkossa kolmanneksi ja putosi jatkopeleistä.


title: Helsingin Jalkapalloklubi (naiset)

text: HJK pelaa kotiottelunsa Töölön Pallokentällä. Otteluissa käy keskimäärin 100–150 katsojaa. HJK on pelannut satunnaisesti kotiottelujaan myös viereisellä Finnair Stadiumilla.


title: Protrombiini

text: Protrombiini on maksassa valmistettu proteiini ja siitä muodostetaan trombiinia pilkkomalla sitä pienemmäksi. Trombiini on taas tärkeä tekijä veren hyytymisessä.


title: Tarponikalat

text: Tarponikalat ("Elopiformes") on viuhkaeväisten luokkaan kuuluva kalalahko, johon kuuluu kaksi heimoa: hopeakalat ("Elopidae") ja tarponit ("Megalopidae") Vaikka hopeakaloja kutsutaan englanniksi ja saksaksi "naiskaloiksi" (, ), niitä ei pidä sekoittaa suomeksi naiskaloiksi nimettyyn sukulaislahkoonsa "Albuliformes". Tarponikalojen lahkoon kuuluu yhteensä yhdeksän nykyisin elävää lajia.


title: Tarponikalat

text: Tarponikalojen läheisimpiä sukulaisia ovat "Albuliformes"-lahkon naiskalat ja trissat. Tarponikalojen kuono on kuitenkin naiskaloista poiketen selvästi ylöspäin työntyvä. Naiskalojen tapaan tarponikalat kykenevät hengittämään ilmaa uimarakkoonsa, minkä ansiosta ne voivat tulla toimeen vähähappisissakin vesissä. Sekä tarponi- että naiskalat kuuluvat samaan ylälahkoon "Elopomorpha", johon kuuluvat myös ankeriaskalat. Tarponikalat edustavat koko ylälahkon lajien kantamuotoja. Kaikkien tämän ryhmän kalalajien elämänkiertoon kuuluu nauhamainen "leptocephalus"-toukka, joka ei lainkaan muistuta aikuista kalaa.


title: Tarponikalat

text: Lahkon suurikokoisin ja tunnetuin laji on Atlantin valtameren rannikkoalueilla elävä tarponi ("Megalops atlanticus"), joka voi kasvaa jopa 2,5 metrin mittaiseksi ja painaa 160 kiloa.


title: VR Hyvinkään konepaja

text: VR Hyvinkään konepaja on VR:n konepaja, joka sijaitsee Hyvinkäällä pari kilometriä rautatieasemasta pohjoiseen pääradan itäpuolella.


title: VR Hyvinkään konepaja

text:
Konepajalla huolletaan VR:n veturi- ja vaunukalustoa sekä tehdään saneerauksia ja luokkakorjauksia. Hyvinkään konepaja on saneerannut muun muassa Dr14-sarjan dieselveturit ja Sm1- ja Sm2-sarjojen sähköjunat sekä rakentanut Sv1- ja Dr15-koeveturit. Tällä hetkellä on käynnissä Dv12-sarjan D12-korjaus sekä viimeisten Sm2-junien saneeraus.
Hyvinkäällä on myös romutettu lukuisia veturisarjoja, viimeisimpinä Dv15- ja Dv16-sarjojen veturit. Lisäksi konepajalla lojuu monia vanhoja ja huonokuntoisia vetureita, muun muassa viimeinen jäljellä oleva Hr11 sekä viimeinen VR:lle valmistunut höyryveturi Tr1 1096.


title: VR Hyvinkään konepaja

text: Marraskuussa 2016 alkaneiden yhteistoimintaneuvottelujen päättymisen jälkeen, tammikuussa 2017, VR Group ilmoitti sulkevansa Hyvinkään konepajan vuoden 2018 loppuun mennessä. Syyksi ilmoitettiin kustannusäästöt ja kiristyvä kilpailutilanne.


title: The Sims 3: Maailmanmatkaaja

text: The Sims 3: Maailmanmatkaaja () on marraskuussa 2009 julkaistu lisäosa "The Sims 3" -peliin. Pelissä simit pääsevät matkustamaan maailmalle ja se tuo mukanaan uutta sisältöä.


title: The Sims 3: Maailmanmatkaaja

text: Simit voivat matkustaa kolmeen matkakohteeseen: Ranskaan, Egyptiin ja Kiinaan. Matkakohteissa simit voivat tutustua paikallisväestöön, metsästää aarteita ja suorittaa uusia haasteita. Lisäosa tuo mukanaan uusia esineitä ja taitoja, kuten valokuvaus. Lisäksi peliin voi ladata jonkin verran lisäsisältöä The Sims 3 -kaupasta, jos lisäosa on asennettu.


title: Pesäpallon SM-sarja 1936

text: Suursarja 1936 oli SM-sarjan 15. kausi. Nousijajoukkue Hämeenlinnan Pallokerho järjesti jonkin asteisen yllätyksen voittamalla ensimmäisen ja ainokaiseksi jääneen mestaruutensa.


title: Pesäpallon SM-sarja 1936

text: Sarjasta putosivat Viipurin Kisa-Veikot, Siilinjärven Ponnistus, Riihimäen Pallonlyöjät ja Seinäjoen Maila-Jussit. Tilalle nousivat Loimaan Palloilijat, Pankakosken Tehtaan Urheilijat, Keravan KooPee ja Jyväskylän Kiri, joista Loimaa voitti B-sarjan mestaruuden lyötyään loppuottelussa 27.9. Pankakoskella isäntäjoukkueen 9-2.


title: Pesäpallon SM-sarja 1936

text: Naisten finaalissa olivat vastakkain samat joukkueet kuin edellisvuonnakin. Tällä kertaa ottelu pelattiin Pieksämäellä, jossa Tampereen Pyrintö otti 1-2 vierasvoiton. Pieksämäen Palloilijoille hopeaa.


title: Pesäpallon SM-sarja 1936

text: Naisten mestarijoukkue 36


title: Pesäpallon SM-sarja 1936

text:
Eeva Peltonen,
Liisa Salmi,
Marjatta Lietsamo,
Suoma Kaipola,
Aino Liimatainen,
Irma Jokinen,
Sylvi Kaipola,
Valma Hakala,
Helvi Kaipola
Majlis Arasalo (Ahlfors)


title: Klaus Suomela

text: Klaus Uuno Suomela (vuoteen 1906 Lindholm; 10. marraskuuta 1888 Porvoo – 4. huhtikuuta 1962 Helsinki) oli suomalainen voimistelija, liikuntakasvattaja ja kirjailija.


title: Klaus Suomela

text: Suomelan vanhemmat olivat koneenhoitaja Gustaf Adolf Lindholm ja Mathilda Toivonen. Hän oli naimisissa vuodesta 1922 filosofian maisteri Hellä Gurli Sabina Tingvaldin kanssa. Heidän lapsiaan olivat nuortenkirjailijat Päivö Suomela ja Launo Suomela sekä kirjailija Toivi Suomela. Suomela pääsi ylioppilaaksi 1908 Jyväskylän lyseosta ja opiskeli Helsingin yliopistossa valmistuen voimistelunopettajaksi 1911, filosofian kandidaatiksi ja maisteriksi 1931 sekä lisensiaatiksi 1952.


title: Klaus Suomela

text: Suomela oli mukana perustamassa Helsingin suojeluskuntaa syksyllä 1917 ja vuoden 1918 alussa hän suoritti Vimpelin sotakoulussa suojeluskuntalaisten aliupseerikurssin. Suomen sisällissodan aikana Suominen toimi helmikuussa perustetun Helsingin Valkokaartin 1. pataljoonan päällikkönä, mutta tästä tehtävästä hänet erotti Helsingin valtauksen jälkeen huhtikuun puolessavälissä 1918 Helsingin saksalainen komendantti Carp.


title: Klaus Suomela

text: Suomela toimi Suomalaisen normaalilyseon nuorempana lehtorina 1918–1931 sekä Helsingin yliopiston kasvatusopillisen voimistelun aliopettajana 1915–1929, ensimmäisenä opettajana 1931–1955 ja vt. ja avustavana yliopettajana 1946–1955. Hän toimi myös yliopiston voimistelulaitoksen varajohtajana 1946–1955 ja vt. johtajana 1951–1953.


title: Klaus Suomela

text: Suomela oli mukana Suomen miesten voimistelujoukkueessa, joka voitti hopeaa Tukholman olympialaisissa 1912. Hän osallistui myös raittiusliikkeeseen ja oli yksi lyhytikäiseksi jääneen "Aika"-aikakauslehden perustajista. Suomela oli SVUL:n voimistelujaoston puheenjohtaja 1913–1922.


title: Klaus Suomela

text: Jatkosodan jälkeen Suomela meni mukaan Suomen Kommunistisen puolueen toimintaan ja toimi valtion teatterikomitean puheenjohtajana 1945. Hän oli mukana opetusministeri Johan Helon johtamassa suomalaisessa kulttuurivaltuuskunnassa, joka vieraili Neuvostoliitossa 1945. Suomela kirjoitti vierailun kokemusten pohjalta kirjan "Lensimme uuteen maailmaan".


title: Klaus Suomela

text: Suomela oli monipuolinen kirjailija, joka julkaisi muun muassa tietokirjoja, romaaneja ja näytelmiä. Wilho Ilmari ohjasi 1942 elokuvan "Hopeakihlajaiset" Suomelan samannimisen näytelmän pohjalta, jolla Suomela osallistui käsikirjoituskilpailuun. Myöhemmin hän teki sen pohjalta myös romaaniin.


title: Pilkkaviuhtoja

text: Pilkkaviuhtoja ("Tachyeres patachonicus") on eteläamerikkalainen sorsalintu.


title: Pilkkaviuhtoja

text: Pilkkaviuhtojan pituus 66–71cm ja paino 2 430–3 170 g. Se on hanhen kokoinen, lentotaidoltaan kömpelö sorsa – suvun muut kolme lajia ovat lentokyvyttömiä. Pilkkaviuhtojan höyhenpuku on tummanharmaa valkoisin täplin, vatsa on valkoinen ja päässä erottuu valkoinen silmäkulmajuova. Sukupuolet ovat lähes samannäköisiä.


title: Pilkkaviuhtoja

text: Pilkkaviuhtojat elävät Etelä-Amerikan eteläosassa eli Chilen ja Argentiinan eteläisimmillä rannikoilla sekä Tulimaassa ja Falklandsaarilla. Sen elinympäristön pinta-ala on noin miljoona neliökilometriä ja maailmanpopulaation koko 11 000–26 000 yksilöä.


title: Pilkkaviuhtoja

text: Pilkkaviuhtojien pesimäaikaisena elinympäristönä ovat sisämaan järvet, lammet ja joet, paikoin myös merenlahdet. Pesimäajan ulkopuolella laji viihtyy merellä.


title: Pilkkaviuhtoja

text: Pesä on maassa kasvillisuuden suojassa ja naaras munii tavallisimmin seitsemän munaa, joita se hautoo 30–40 päivää.


title: Pilkkaviuhtoja

text: Pilkkaviuhtojan ruokavalio koostuu äyriäisistä ja nilviäisistä.


title: Franklin J. Schaffner

text: Franklin James Schaffner (30. toukokuuta 1920 – 2. heinäkuuta 1989) oli yhdysvaltalainen elokuvaohjaaja. Hän nousi kuuluisuuteen ohjattuaan muun muassa menestyselokuvat "Papillon", "Panssarikenraali Patton" ja "Apinoiden planeetta". Hän kuoli keuhkosyöpään heinäkuussa vuonna 1989.


title: Viuhtojat

text: Viuhtojat ("Tachyeres") on eteläamerikkalainen sorsasuku. Niiden elinympäristöä ovat mantereen eteläosan vesistöt ja niitä tavataan sekä sisävesissä että valtamerellä. Ne ovat saaneet nimensä tavastaan juosta veden poikki viuhtoen siivillään kuin siipirataslaivat. Kolme lajeista on lentokyvyttömiä ja pilkkaviuhtojakin on huono lentäjä ja pysyttelee enimmäkseen vedessä.


title: Viuhtojat

text: Viuhtojiin kuuluu neljä lajia:


title: Isoviuhtoja

text: Isoviuhtoja ("Tachyeres pteneres") on eteläamerikkalainen lentokyvytön sorsa.


title: Isoviuhtoja

text: Linnun pituus 65–78 cm ja paino 3,5–7 kg. Se on hanhen kokoinen, lentokyvytön sorsa. Sen höyhenpuku on tummanharmaa valkoisin täplin, vatsa on valkoinen sekä nokka ja jalat oranssit. Sukupuolet ovat lähes samannäköisiä, koiras on kookkaampi.


title: Isoviuhtoja

text: Isoviuhtojat elävät Etelä-Amerikan eteläisimmillä rannikoilla Tulimaassa ja Kap Hornissa. Sen elinympäristön ala on noin 120 000 neliökilometriä ja maailman populaation koko on 10 000–100 000 yksilöä.


title: Isoviuhtoja

text: Pesä on maassa kasvillisuuden suojassa ja naaras munii tavallisimmin kuusi munaa, joita se hautoo noin kuukauden. Laji on sukukypsä kolmevuotiaana.


title: Isoviuhtoja

text: Ruokavalio koostuu äyriäisistä ja nilviäisistä.


title: Jennifer Zietz

text: Jennifer Zietz (s. 14. syyskuuta 1983 Rostock DDR) on saksalainen jalkapalloilija, joka pelaa puolustuksessa tai keskikentällä. Hän on pelannut Saksan maajoukkueessa 15 maaottelua ja tehnyt niissä yhden maalin.


title: Jennifer Zietz

text: Zietz esiintyi ensimmäisen kerran Saksan maajoukkueessa tammikuussa 2005. Hän on voittanut Euroopan-mestaruuden vuonna 2009.


title: Jennifer Zietz

text: Seuratasolla Zietz edustaa 1. FFC Turbine Potsdamia. Hän on voittanut Mestarien liigan vuonna 2010, UEFA Cupin vuonna 2005, Saksan mestaruuden vuosina 2004, 2006, 2009, 2010, 2011 ja 2012 sekä Saksan cupin vuosina 2004, 2005 ja 2006.


title: Ursula Holl

text: Ursula Holl (s. 26. kesäkuuta 1982 Würzburg) on saksalainen, peliuransa lopettanut jalkapalloilija, pelipaikaltaan maalivahti. Hän pelasi Saksan maajoukkueessa viisi maaottelua.


title: Ursula Holl

text: Holl pääsi ensimmäisen kerran Saksan maajoukkuepelaajana kentälle maaliskuussa 2007. Hän on varamaalivahtina voittanut maailmanmestaruuden vuonna 2007 sekä Euroopan-mestaruuden vuosina 2005 ja 2009. Pekingin 2008 olympialaisissa hän saavutti pronssia. Vuosina 2000 ja 2001 hän voitti alle 19-vuotiaiden Euroopan-mestaruuden.


title: Ursula Holl

text: Seuratasolla Holl edusti viimeisenä kautenaan SG Essen-Schönebeckia. Hänen aiempia seurojaan olivat TSV Uengershausen, FSV Frankfurt, 1. FFC Frankfurt, SC 07 Bad Neuenahr ja FCR 2001 Duisburg. Hän voitti UEFA Cupin vuosina 2002 ja 2006, Saksan mestaruuden vuosina 2001, 2002, 2003 ja 2007 sekä Saksan cupin vuosina 2001, 2002, 2003, 2007 ja 2010.


title: Mitte (Duisburg)

text: Mitte on Duisburgin osa-alue (). Se kattaa kaupungin keskustan ja siellä asuu noin 106 000 ihmistä, mikä tekee Mittestä Duisburgin suurimman osa-alueen.


title: Mitte (Duisburg)

text: Mittessä sijaitsee Duisburgin kaupungintalo CityPalais, Duisburgin kaupunginteatteri ja useita merkittäviä museoita.


title: Mitte (Duisburg)

text: Mitte jakautuu edelleen yhdeksään kaupunginosaan (), jotka ovat Altstadt, Dellviertel, Duissern, Hochfeld, Kaßlerfeld, Neuenkamp, Neudorf-Nord, Neudorf-Süd ja Wanheimerort.


title: Toukokuun 7 päivää

text: Toukokuun 7 päivää () on vuonna 1964 ensi-iltansa saanut yhdysvaltalainen poliittinen jännityselokuva, jonka on ohjannut John Frankenheimer. Elokuva perustuu Fletcher Knebelin ja Charles W. Bailey II:n romaaniin "Seitsemän toukokuun päivää". Tarinassa sotilasjohto suunnittelee presidentin syrjäyttämistä.


title: Toukokuun 7 päivää

text: Elokuva oli kahden Oscarin ehdokkaana: lavastuksesta ja Edmond O’Brien miessivuosasta.


title: Toukokuun 7 päivää

text: Ilta-Sanomien Timo Malmin mukaan Frankenheimerin älykäs trilleri on sekä uskottava että profeetallinen: vallankaappaushankkeen kuvaus jää miltei jälkeen todellisuudesta, kun ottaa huomioon, minkä vaikutusvallan ”haukat” saivat Yhdysvalloissa Vietnamin sodan aikaan.


title: Ewa Kłobukowska

text: Ewa Kłobukowska (s. 1. lokakuuta 1946 Varsova) on entinen puolalainen pikajuoksija. Hän voitti Tokion olympialaisissa 1964 kultaa naisten 4 × 100 metrin viestijuoksussa ja pronssia 100 metrin juoksussa tuloksella 11,6 s.


title: Ewa Kłobukowska

text: Kłobukowska teki 100 metrin maailmanennätyksen Prahassa 1965 ajalla 11,1 sekuntia. Hänet kuitenkin asetettiin kilpailukieltoon 1967 sukupuolitestin tulosten perusteella. Lääkärit totesivat tuolloin, että Kłobukowska ei ole nainen, koska hänellä on ”yksi kromosomi liikaa”. Tarkkaa tietoa siitä, mistä kromosomista oli kysymys, ei paljastettu. Näin Kłobukowskasta tuli ensimmäinen olympiaurheilija, joka ei läpäissyt kromosomitestiä.


title: Ewa Kłobukowska

text: Vuosia myöhemmin Kłobukowska tuli raskaaksi ja synnytti pojan.


title: Melkein kuollut

text: Melkein kuollut on yhdysvaltalainen elokuva vuodelta 1974. Elokuvan esittäminen oli Suomessa kokonaan kielletty vuoteen 2000 asti.


title: Nokia 6300i

text: Nokia 6300i on Nokian valmistama ja alkukesästä 2008 esitelty ja myyntiin tullut matkapuhelinmalli.


title: Nokia 6300i

text: Nokia 6300i on Nokian ensimmäinen Series 40 -alustaan pohjautuva matkapuhelin, joka sisältää VoIP-tuen. Puhelimesta löytyvä WLAN-tuki on käytettävissä kaikissa ohjelmissa (sisältäen Java-ohjelmat).


title: Tyrskyviuhtoja

text: Tyrskyviuhtoja ("Tachyeres brachypterus") on Falklandinsaarten kotoperäinen sorsalaji.


title: Tyrskyviuhtoja

text: Tyrskyviuhtojan pituus on 61–74 cm ja paino 3,4–4,2 kg. Se on hanhen kokoinen, lentokyvytön sorsa, jota on maastossa vaikea erottaa samannäköisestä pilkkaviuhtojasta. Lajin höyhenpuku on tummanharmaa valkoisin täplin, vatsa on valkoinen ja nokka sekä jalat keltaiset. Sukupuolet ovat erinäköisiä ja koiras on kookkaampi.


title: Tyrskyviuhtoja

text: Tyrskyviuhtojat elävät Falklandinsaarilla 12 000 neliökilometrin suuruisella alalla ja populaation koko on 27 000–48 000 yksilöä. Se lienee saarten runsain sorsalintu, joka esiintyy lähes kaikilla rannoilla.


title: Tyrskyviuhtoja

text: Valtameren saarten rannat.


title: Tyrskyviuhtoja

text: Pesintä tapahtuu syys-joulukuussa. Parin reviiri on rantakaistaleen pätkä, jota ne vartioivat tarkkaan. Pesä on maassa ja naaras munii 5–10 munaa, joita se hautoo 28–40 päivää.


title: Tyrskyviuhtoja

text: Ruokavalio koostuu pääasiassa äyriäisistä ja nilviäisistä.


title: Marley ja minä

text: Marley ja minä () on toimittaja John Groganin kirjoittama omaelämäkerrallinen kirja. Se on julkaistu vuonna 2005. Kirja kertoo Groganin ja hänen perheensä elämästä ja ihmissuhteista 13 vuoden aikana, kun heillä on Marley-niminen koira.


title: Marley ja minä

text: Marley, keltainen labradorinnoutaja, on kuvattu liikeherkäksi, vallattomaksi ja muutenkin hallitsemattomaksi koiraksi. Se on vahva, aina nälkäinen, innokas ja aktiivinen.


title: Marley ja minä

text: Vuonna 2008 ilmestyi kirjaan perustuva elokuva "Marley & Me", jonka on ohjannut David Frankel.


title: Dixie-Daisy ja murhamysteeri

text: Dixie-Daisy ja murhamysteeri () on William A. Wellmanin ohjaama yhdysvaltalainen rikoselokuva vuodelta 1943. Se kertoo kahden stripparin murhasta newyorkilaisen burleskiteatterin takahuoneessa.


title: Dixie-Daisy ja murhamysteeri

text: Elokuva oli Oscar-ehdokkaana draama- tai komediaelokuvaan sävelletystä alkuperäisestä musiikista.


title: Valkopääviuhtoja

text:
Valkopääviuhtoja ("Tachyeres leucocephalus") on harvinainen eteläamerikkalainen lentokyvytön sorsa.
__notoc__
Valkopääviuhtoja on hanhen kokoinen, lentokyvytön sorsa. Se muistuttaa suuresti pilkkaviuhtojaa, mutta koiraan pää on valkoinen.


title: Valkopääviuhtoja

text: Valkopääviuhtojat elävät suppealla alueella Argentiinan eteläosassa Valdesin niemimaalta Tulimaan Beaglen kanaaliin. Populaation koko on noin 5 000 yksilöä.


title: Valkopääviuhtoja

text: Rannikon niemet ja saaret.


title: Valkopääviuhtoja

text: Ruokavalio koostuu äyriäisistä ja nilviäisistä.


title: 8 Diagrams

text: 8 Diagrams on yhdysvaltalaisen hip hop -ryhmä Wu-Tang Clanin viides studioalbumi. Se julkaistiin 11. joulukuuta 2007 SRC Recordsin kautta.


title: 8 Diagrams

text: Albumi nousi Yhdysvalloissa Billboard 200 -listan sijalle 25.


title: Joensuun talouskoulu

text: Joensuun talouskoulu perustettiin Joensuussa vuonna 1919, ja se toimi tällä nimellä vuoteen 1983. Sen alkuperäinen tehtävä oli perheenemäntien kouluttaminen.


title: Joensuun talouskoulu

text: Talouskoulu toimi Joensuun Marttayhdistyksen talouskouluna vuoden 1983 omistajavaihdokseen asti. Tällöin talouskoulu siirtyi Pohjois-Karjalan ammatillisten oppilaitosten kuntainliiton oppilaitokseksi ja nimi muutettiin Joensuun kotitalousoppilaitokseksi. Vuonna 1987 nimeksi tuli Joensuun koti- ja laitostalousoppilaitos. 1990-luvulla oppilaitos tuli osaksi Pohjois-Karjalan koulutuskuntayhtymää. Talouskoulu on osa Pohjois-Karjalan ammattiopisto Joensuun matkailu-, ravitsemis- ja talousalaa. Talouskoulun rakennus tunnetaan nyt myös Niskala-nimisenä yksikkönä. Lukuvuonna 2008-2009 jäi varsinainen talouskoulu-linja ensimmäisen kerran toteutumatta. Syksyllä 2009 lukukauden kestävä talouskoulukurssi oli kuitenkin oppilaitoksen ohjelmassa.


title: Joensuun talouskoulu

text: Talouskoulu sai oman rakennuksen vuonna 1932. Arkkitehti Jalmari Peltosen suunnittelema rakennus sijaitsee kaupungin keskustassa Koulukadulla. Koulua on laajennettu 1980-luvulla, muun muassa opetusravintola Kiesa on tontin Kalevankadun puoleisella sivulla. Vanhan rakennuksen peruskorjaus valmistui 1991.


title: Joensuun talouskoulu

text: Pekka Kauppinen: Kotiliesiltä suurkeittiöihin. Joensuun talouskoulu 1919-1983


title: Bruce Oreck

text: Bruce J. Oreck (s. 3. tammikuuta 1953 New York) on yhdysvaltalainen diplomaatti, joka toimi Yhdysvaltain Suomen-suurlähettiläänä syksystä 2009 heinäkuuhun 2015. Hänen seuraajansa oli Charles C. Adams Jr..


title: Bruce Oreck

text: Oreck syntyi ja kasvoi New Yorkissa. Hän on asunut myös New Orleansissa ja Boulderissa, Coloradossa.


title: Bruce Oreck

text: Oreck on kiinteistösijoittaja ja ympäristöasioihin erikoistunut juristi ja liikemies. Hän on perustanut ilmaston lämpenemistä kiihdyttävien hiilidioksidipäästöjen vähentämiseen tähtäävän Zero Carbon Initiative -järjestön. Oreck työskenteli lakimiehenä yli 25 vuotta ja edusti monia amerikkalaisia suuryrityksiä. Hän on myös kirjoittanut useita kirjoja verotuksesta. Presidentti Barack Obama nimitti hänet suurlähettilääksi Helsinkiin.


title: Bruce Oreck

text: Oreck on pitkäaikainen kehonrakennuksen harrastaja, ja hän on voittanut useita Coloradon mestaruuksia. Hän on harrastanut myös miekkailua, soutamista ja juoksua sekä mineraalien keräilyä.


title: Bruce Oreck

text: Suurlähettiläskautensa jälkeen Oreck on asunut osittain Suomessa ja toiminut osa-aikaisena luennoitsijana Aalto-yliopistossa. Hänellä on asunto Helsingissä ja useita asuntoja ympäri maailman.


title: Bruce Oreck

text: Vuonna 2018 Oreck osti Vallilan konepaja-alueen Helsingissä. Kauppahinta oli 11 miljoonaa euroa.


title: Feel My Power

text: Feel My Power on hip hop -artisti MC Hammerin debyyttilevytys. Albumin tuotti Felton Pilate, ja levy-yhtiö oli Bustin' Track, joka meni MC Hammerin levyn jälkeen vararikkoon, kun artisti siirtyi Capitolin listoille. Albumia myytiin 60 000 kappaletta, ja albumi oli täydellinen ponnahduslauta MC Hammerin uralle.


title: Wrightin osavaltionyliopisto

text: Wrightin valtionyliopisto () on julkinen yliopisto Ohiossa Yhdysvalloissa, jonka kampusalue sijaitsee Fairbornissa, vaikka sen postiosoite onkin Daytonissa.


title: Wrightin osavaltionyliopisto

text: Wrightin yliopisto perustettiin 1964 Miamin ja Ohion osavaltionyliopistojen haarakampukseksi. Nykyinen nimi valittiin Wrightin veljesten kunniaksi, jotka olivat olleet Daytonin asukkaita. Vuonna 1967 se täytti osavaltion yliopistolta vaatimat kriteerit.


title: Rolle

text: Rolle voi tarkoittaa ainakin seuraavia:


title: Let’s Get It Started

text: Let's Get It Started on hip hop -muusikko MC Hammerin toinen levytys. Albumin sijoitukset olivat Billboardin listan sijalla 30 ja menestyneimmän hip hop -albumin listalla sijalla 1. RIAA on myöntänyt albumille kaksinkertaisen platinalevyn arvon. Albumin tunnetuimpia kappaleita lienevät "Pump It Up (Here's the News)", "Let's Get It Started" ja "They Put Me in the Mix". Albumin julkaisijana toimi alun perin Capitol Records, mutta 90-luvun lopulla EMI osti oikeuden MC Hammerin levytyksiin.


title: Too Legit to Quit

text: Too Legit To Quit on MC Hammerin neljäs albumi. Albumi oli ensimmäinen, jolla artisti ei käyttänyt enää taiteilijanimessään MC-lisäystä, vaan jatkoi uraansa pelkästään nimellä "Hammer". Albumin menestys listoilla vaihteli, mutta myöhemmin ylitti platinarajan.


title: Joonas Donskoi

text: Joonas Donskoi (s. 13. huhtikuuta 1992 Raahe) on suomalainen jääkiekkoilija, joka pelaa NHL-joukkue San Jose Sharksissa. Hän on pelipaikaltaan laitahyökkääjä ja laukoo oikealta.


title: Joonas Donskoi

text: Donskoi aloitti jääkiekkoilun viisivuotiaana raahelaisessa Teräs-Kiekossa. Hän muutti 15-vuotiaana Ouluun ja siirtyi Kärppien C-nuoriin kaudeksi 2007–2008. Hän pelasi kuitenkin lähes koko kauden B-nuorissa ja vahvisti C-nuoria kevään 2008 pudotuspeleissä, jotka päättyivät suomenmestaruuteen. Kaudella 2008–2009 Donskoi pelasi suurimman osan kaudesta A-nuorissa, mutta vahvisti B-nuoria kevään 2009 pudotuspeleissä ja saavutti joukkueessa SM-hopeaa.


title: Joonas Donskoi

text: Huhtikuussa 2009 Donskoi teki Kärppien kanssa kolmivuotisen SM-liigasopimuksen. Hän sai peliaikaa harjoitusotteluissa ja teki SM-liigadebyyttinsä 17-vuotiaana 11. syyskuuta 2009 vieraissa Bluesia vastaan. Ensimmäisen SM-liigamaalin Donskoi teki uransa kolmannessa ottelussa 19. syyskuuta 2009 Jokereita vastaan. Hän loukkasi marraskuussa 2009 polvensa harjoituksissa ja oli kuukauden pelaamatta. Donskoi pelasi kaudella 18 runkosarjaottelua tehopistein 2+2=4. Hän pelasi neljä ottelua myös Mestiksessä Suomen alle-20-vuotiaiden maajoukkueessa. Donskoi pelasi muun kauden A-nuorissa, jotka voittivat suomenmestaruuden keväällä 2010.


title: Joonas Donskoi

text: Ennen kesän NHL:n kykyjenetsijäpalvelu arvioi Donskoin Euroopassa pelaavista kenttäpelaajista 14. lupaavimmaksi. Lopulta Florida Panthers varasi hänet neljännellä kierroksella numerolla 99. Avangard Omsk varasi Donskoin ensimmäisellä kierroksella 13. pelaajana.


title: Joonas Donskoi

text: Varsinaisella SM-liigan tulokaskaudellaan 2010–2011 Donskoi teki 52 runkosarjaottelussa tehopisteet 16+11=27 ollen Kärppien toiseksi paras maalintekijä Petr Tenkrátin jälkeen. Hän sijoittui tulokkaiden pistepörssissä neljänneksi Jokereiden Teemu Pulkkisen ja Antti Kerälän sekä Ässien Joel Armian jälkeen. Donskoi herätti kauden aikana huomiota kritisoimalla Iltalehdelle joukkueen ulkomaalaispelaajien panosta. Tammikuussa 2011 Donskoi teki Kärppien kanssa 1+1-vuotisen jatkosopimuksen.


title: Joonas Donskoi

text: Kausi 2011–2012 oli Donskoille edellistä vaikeampi ja hän kärsi ns. "toisen kauden kirouksesta". Alkukauden Donskoi kärsi sairastelusta ja teki ensimmäisessä 29 runkosarjaottelussa kymmenen tehopistettä. Kevätkaudella hän nosti tasoaan ja teki kauden aikana 52 runkosarjaottelussa lopulta yhteensä 25 tehopistettä. Kevään 2012 pudotuspeleissä Donskoi kuului Kärppien parhaimmistoon ja teki kuudessa ottelussa tehot 3+3=6. Helmikuussa 2012 hän käytti sopimuksessaan olleen option ja teki vuoden mittaisen jatkosopimuksen joukkueen kanssa.


title: Joonas Donskoi

text: Donskoin kausi jäi rikkonaiseksi. Hän loukkasi ranteensa lokakuussa 2012 ja joutui kuukaudeksi sivuun. Donskoin pelillinen taso jäi vaisuksi ja kaudella raukesi myös NHL-varaus. Hän pelasi kauden aikana 31 runkosarjaottelua tehopistein 4+10=14. Joulukuussa 2012 Donskoi teki kevääseen 2015 ulottuvan jatkosopimuksen.


title: Joonas Donskoi

text: Kaudella 2013–2014 Donskoi onnistui edelliskautta paremmin. Hän oli Kärppien kolmanneksi paras pistemies tehoilla 11+26=37. Etenkin syyskaudella Donskoi kunnostautui rangaistuslaukausspelialistina. Kärpät voitti kauden päätteeksi suomenmestaruuden. Helmikuussa 2014 Donskoi teki kaksivuotisen jatkosopimuksen.


title: Joonas Donskoi

text: Kaudella 2014–2015 Donskoi jatkoi vahvoja otteitaan Joonas Kemppaisen ja Julius Junttilan kanssa muodostamassaan "JJJ-ketjussa". Donskoi teki SM-liigan yhden kauden piste-ennätyksensä tehoilla 19+30=49, joilla hän oli Kärppien paras pistemies ja maalintekijä. Donskoi jakoi koko SM-liigan pistepörssin neljännen sijan Tapparan Olli Palolan kanssa. Hän voitti koko kevään 2015 pudotuspelien tehotilaston lukemalla +15 ja sijoittui tehoilla 6+16=22 pistepörssissä toiseksi edellään ketjukaveri Joonas Kemppainen. Kärpät voitti jälleen suomenmestaruuden ja Donskoi palkittiin pudotuspelien parhaan pelaajan Jari Kurri -palkinnolla. Donskoi valittiin myös SM-liigan tähdistökentälliseen.


title: Joonas Donskoi

text: Toukokuussa 2015 Donskoi teki vapaana agenttina kaksivuotisen tulokassopimuksen NHL-joukkue San Jose Sharksin kanssa. Hän otti paikkansa seuran NHL-kokoonpanosta jo harjoitusleirin päätteeksi ja teki NHL-debyyttinsä runkosarjan avauskierroksella 7. lokakuuta 2015 vieraissa Los Angeles Kingsia vastaan. Donskoi sai ottelussa jääaikaa 9.46 minuuttia. Hän teki samassa ottelussa NHL-uransa avausmaalin ja sai tehomerkinnän +3. Kauden 2015–2016 mittaan Donskoi vakiinnutti paikkansa Sharksin kakkosketjussa Logan Couturen ja Patrick Marleaun rinnalla, mutta hän pelasi alkukaudella myös joukkueen ykkösketjussa Joe Thorntonin ja Joe Pavelskin kanssa. Hän teki runkosarjassa tulokaskautensa aikana 76 ottelussa tehot 11+25=36. Donskoi avasi maalitilinsä NHL:n pudotuspeleissä heti kahdella osumalla hyvään saumaan viidennessä neljännesvälieräottelussa 22. huhtikuuta 2016 vieraissa Los Angeles Kingsia vastaan, sillä hänen toinen osumansa jäi Sharksin 3–6-voittoon päättyneen ottelun ratkaisumaaliksi. Donskoi valittiin ottelun ykköstähdeksi.


title: Joonas Donskoi

text: Donskoi edusti Suomea MM-kilpailuissa vuonna 2015 ja oli joukkueen paras maalintekijä ja kolmanneksi paras pistemies tehoilla 5+3=8. Hänet palkittiin Sloveniaa vastaan pelatussa alkulohkon ottelussa Suomen joukkueen parhaana pelaajana.


title: Joonas Donskoi

text: Donskoi pelasi alle 20-vuotiaiden MM-kilpailuissa vuosina 2011 ja 2012. Hän oli ensimmäisessä turnauksessa tehopisteillä 3+3=6 Suomen kolmanneksi paras pistemies. Jälkimmäisessä turnauksessa Donskoi toimi joukkueen varakapteenina. Vuoden 2010 turnaus jäi häneltä väliin loukkaantumisen vuoksi. Donskoi pelasi myös alle 18-vuotiaiden MM-kilpailuissa 2010 voittaen pronssia.


title: Joonas Donskoi

text: Vuonna 2008 Donskoi pelasi Euroopan nuorten olympiafestivaaleissa ollen tehoilla 2+6=8 Suomen paras pistemies ja syöttäjä. Vuosina 2008 ja 2009 hän pelasi myös World U-17 Hockey Challengessa ja vuonna 2009 alle 18-vuotiaiden Ivan Hlinkan muistoturnauksessa.


title: Joonas Donskoi

text: A-maajoukkuedebyyttinsä Donskoi teki 1. huhtikuuta 2011 Lahdessa Slovakiaa vastaan. 20. joulukuuta 2014 hän ratkaisi Suomelle 3–2-voiton Channel One Cupin toisessa ottelussa Sotšissa Tšekkiä vastaan onnistuttuaan kahdesti voittomaalikilpailussa. Seuraavassa ottelussa 21. joulukuuta 2014 Ruotsia vastaan Donskoi teki ensimmäisen A-maajoukkuemaalinsa varsinaisella peliajalla, mutta onnistui jälleen myös ottelun päättäneessä voittomaalikilpailussa.


title: Joonas Donskoi

text: Yhteensä Donskoi on pelannut 19 A-maaottelua tehopistein 7+4=11.


title: Joonas Donskoi

text: Donskoilla on venäläisiä sukujuuria. Hänen pikkuveljensä Aleksi pelaa TeKin III-divisioonajoukkueessa ja myös Joonaksen vuosina 1978 ja 1979 syntyneet isoveljet ovat pelanneet jääkiekkoa. Veljesten isä on toiminut TeKin junioreiden huoltajana.


title: Joonas Donskoi

text: Donskoi harrasti lapsena pesäpalloa Pattijoen Urheilijoissa ja pelasi jalkapalloa 16-vuotiaaksi saakka.


title: Vadheimsfjorden

text: Vadheimsfjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Høyangerin kunnan alueelle.


title: Vadheimsfjorden

text: Vuonon pohjoispäädyssä sijaitsee Vadheimin kylä.


title: Esefjorden

text: Esefjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Balestrandin kunnan alueelle.


title: Esefjorden

text: Vuonon varrella sijaitsee mm. Balestrandin kylä.


title: Vetlefjorden

text: Vetlefjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Balestrandin kunnan alueelle. Ennen Sognevuonoa vuono yhtyy suuremman Fjærlandsfjorden-vuonon kanssa. Vuono jakautuu myös toiseen itäiseen haaraan, Sværafjordeniin.


title: Lånefjorden

text: Lånefjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Balestrandin kunnan alueelle.


title: Don Eppes

text: Don Eppes on kuvitteellinen hahmo yhdysvaltalaisessa televisiosarjassa "Num3rot". Don on Charlien isoveli ja johtaa FBI:n väkivaltaisten rikosten yksikköä Los Angelesissa. Hänen veljensä Charlie auttaa hänen yksikköään haastavien rikosten ratkaisemissa matemaattisilla analyyseillaan. Donia näyttelee Rob Morrow.


title: Don Eppes

text: Don on hänen vanhempiensa Alan Eppesin ja Margaretin vanhin lapsi. Hänen isänsä oli aktivistina Vietnamin sodan aikaan.


title: Don Eppes

text: Lapsena Don sai leikkiaseen ja kiintyi siihen. Hänen vanhempiensa mielestä se ei ollut ”tervettä”, joten he laittoivat Donin Nappula Liigaan pelaamaan baseballia. Don ei koko junioriurallaan käyttänyt steroideja, vaikka osa hänen steroideja käytäneistä joukkuekavereista pääsikin ammattilaisliigoihin asti. Myöhemmin (jaksossa ”Hardball”) Donin jutussa mukana ollut Oswald Kittner (Jay Baruchel) teki laskelman, jossa hän teki kaksi analyysia; toisen jossa Don käyttää steroideja ja toisen jossa ei ja laski näin, olisiko hän todennäköisesti päässyt liigaan. Oswaldin analyysin mukaan steroideja käyttämällä Donin arvo pelaajana olisi pienentynyt, mutta ilman steroideja hänellä olisi ollut jonkinlaiset mahdollisuudet päästä ammattilaiseksi.


title: Don Eppes

text: Don seurusteli toisella tuotantokaudella syyttäjä Robin Brooksin (Michelle Nolden) kanssa. Robin kuitenkin jätti Donin kolmannen tuotantokauden alussa. Samoihin aikoihin Don alkoi seurustella entisen oppilaansa, Liz Warnerin (Aya Sumika) kanssa. Don oli ollut Lizin taktinen opettaja Quanticossa. Donilla on sarjan aikana monia parisuhteita, jotka loppuvat lyhyeen. Sarjan päätösjaksossa hän kuitenkin kihlautuu Robinin kanssa.


title: Don Eppes

text: Donin tiimiin kuuluvat hänen lisäkseen Megan Reeves, Colby Granger ja David Sinclair. Megan osaa profiloida rikollisia, Colby on palvellut Afganistanissa ja David anti-terrorismiosastolla.


title: Don Eppes

text: Kun sarjamurhaaja Crystal Houle kidnappasi Megan Reevesin, Don laittoi agentti Edgertonin pahoinpitelemään Crystalin kumppanin saadakseen tiedon hänen olinpaikastaan. Don mietti myöhemmin, kuinka pitkälle olisi ollut valmis menemään saadakseen Meganin takaisin. Donin saamasta tiedosta ei kuitenkaan lopulta ollut hyötyä; Crystal oli jo ehtinyt lähteä SWAT:in saapuessa ja Megan saatiin pelastettua vasta tulitaistelussa eräällä motellilla Los Angelesissa.


title: Risnefjorden

text: Risnefjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Gulenin kunnan alueelle.


title: Risnefjorden

text: Vuonon varrella sijaitsevat mm. Brekken, Instefjordin ja Asseimin kylät.


title: Bøfjorden

text: Bøfjorden on Sognevuonoon kuuluva sivuvuono Sognin ja Fjordanen läänissä Länsi-Norjassa. Vuono sijoittuu kokonaan Hyllestadin kunnan alueelle.


title: Bøfjorden

text: Vuonon varrella sijaitsevat mm. Bøn, Bøfjordin ja Leirvikin kylät.


title: Gilda

text: Gilda on yhdysvaltalainen "film noir" -elokuva vuodelta 1946. Se sijoittuu argentiinalaiseen kasinoon. Elokuvassa esitetään kappaleet ”Put the Blame on Mame” ja ”Amado Mio”.


title: The xx

text: The xx on Lontoossa vuonna 2005 perustettu indie pop -yhtye. Se julkaisi debyyttialbuminsa "xx" elokuussa 2009. Yhtye voitti Mercury Prize -palkinnon syyskuussa 2010.


title: The xx

text: Yhtyeen jäsenet ovat Romy Madley Croft, Oliver Sim sekä Jamie Smith. Kitaristi/kosketinsoittaja Baria Qureshin varmistettiin jättävän yhtyeen 11. marraskuuta 2009. The xx jatkoi toimintaansa kolmijäsenisenä.


title: The xx

text: Suomessa esikoisalbumi nousi virallisella listalla kymmenennelle sijalle viikolla 33/2010. Yhtyeen toinen albumi ilmestyi syyskuussa 2012.


title: Raimo Kauppinen

text: Raimo Kauppinen (s. 17. huhtikuuta 1936) on entinen suomalainen jalkapalloilija.


title: Raimo Kauppinen

text: Välihyökkääjänä ja tukimiehenä pelannut Kauppinen edusti urallaan Joensuun Palloseuraa 1958–1959, Helsingin Jalkapalloklubia 1960–1968 ja 1971 sekä Kiffeniä 1969–1970. Hän voitti HJK:ssa Suomen mestaruuden 1964 ja Suomen Cupin 1966. Kaikkiaan Kauppinen pelasi kymmenen kauden aikana 135 pääsarjatason ottelua, joissa hän teki 15 maalia. Vuonna 1966 Kauppinen pelasi maajoukkueessa yhden A-maaottelun.


title: Raimo Kauppinen

text: Pelaajauran jälkeen Kauppinen ryhtyi valmentajaksi ja hänestä tuli HJK:n päävalmentaja kaudeksi 1972. Tämän jälkeen Kauppinen vastasi valmennuksesta yhdessä Kai Pahlmanin kanssa 1973–1974, Aulis Rytkösen kanssa 1975–1979, Martti Kuuselan kanssa 1981 ja Thure Sarnolan kanssa 1982. Noina vuosina HJK voitti kaksi mestaruutta ja yhden Suomen cupin.


title: Paluuta ei ole

text: Paluuta ei ole ("The High and the Mighty") on yhdysvaltalainen elokuva vuodelta 1954. Elokuva sijoittuu reittilentokoneeseen. Sille myönnettiin Parhaan musiikin Oscar-palkinto. Se oli viiden muun Oscarin ehdokkaana.


title: Paluuta ei ole

text: Elokuvassa John Wayne esittää lentoperämiestä, joka on ohjaamossa katastrofiksi kääntyvällä lennolla Tyynenmeren yllä.


title: Paluuta ei ole

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Kaskaat

text: Kaskaat (Auchenorrhyncha) ovat nivelkärsäisten ("Hemiptera") lahkoon kuuluvia hyönteisiä. Maailmanlaajuisesti alalahkoon kuuluu runsaat 30 eri heimoa, joissa lajeja yhteensä noin 12 000. Suomestakin lajeja tunnetaan lähes 400.


title: Kaskaat

text: Kaskaiden koko ja vartalon muoto vaihtelevat paljon. Eri lajien pituus on maailmanlaajuisesti 1–65 mm, mutta suomalaisten lajien vain 1–20 mm. Kaskaiden siipiväli voi olla suurimmillaan 180 mm, Suomessa noin 30 mm. Aikuisena kaskaat ovat tavallisesti koko ruumiiltaan kapeahkon muotoisia, mutta niiden pää on leveä ja luteiden tapaan liikkumaton. Myös niiden etuselkä on lyhyt ja leveä.


title: Kaskaat

text: Kaskailla on melko suurikokoiset verkkosilmät ja yleensä kaksi pistesilmää. Laulukaskailla pistesilmiä on kuitenkin kolme. Kaskailla on lyhyet tuntosarvet ja pään alla on taaksepäin suuntautunut imukärsä. Takajalat ovat hyppyjalkoja, joiden nilkoissa on kolme jaoketta. Kaskaiden siivet voivat olla nahkamaiset tai melko kovat, ja levossa ne ovat kattomaisesti takaruumiin päällä. Monet kaskaslajit pitävät varsin voimakasta sirittävää ääntä. Siritys syntyy erityisen "tymbaalielimen" avulla, ja kaskaiden "lauluksi" kutsuttu ääntely on kullekin lajille ominainen.


title: Kaskaat

text: Kaskaan toukat muistuttavat aikuisia yksilöitä, ja lentämistä lukuun ottamatta ne pystyvät liikkumaan ja hyppimään lähes aikuisten tavoin. Toukilla on jo näkyvissä selvät siivenaiheet. Kaskaat ovat kasvinsyöjiä, ja ainakin Suomessa kaskastoukkien on havaittu olevan hyvin ravintokasvisidonnaisia, sillä havaintoaineiston mukaan vain noin 2,5 % lajien toukista on moniruokaisia. Varsin yleinen sylkikaskas viihtyy kuitenkin hyvin monella kasvilajilla. Sylkikaskaan sylkipallo suojaa toukkaa sekä kuivumiselta että vihollisilta.


title: Kaskaat

text: Kaskaiden elinympäristöinä ovat niityt, pensaat ja puut; puissa toukat elävät kaarnan alla. Laulukaskaiden toukat elävät kuitenkin maan alla pensaan tai puun juurilla. Kaskaat imevät ravintonsa useimmiten kasvien siiviläputkista mutta eräät lajit myös lehden soluista, mikä aiheuttaa lehdissä värimuutoksia. Monien lajien erikoistuneisuus ja taipumus valita vain tietynlaisia elinympäristöjä korostaa lajien harvinaistumista ja häviämisen uhkaa maankäytön muuttuessa.


title: Kaskaat

text: Kaskailla on vaillinainen muodonvaihdos. Munavaiheen jälkeen seuraa 5 (laulukaskailla 7) toukkavaihetta, jonka jälkeen kaskaat aikuistuvat. Joillakin kaskailla kasvaa kaksikin sukupolvea vuodessa, mutta laulukaskaiden kehitys aikuisiksi kestää tavallisesti 5–8 vuotta. Joidenkin laulukaskaslajien koko elinkaari kestää jopa 13 tai 17 vuotta, josta suurin osa toukkavaiheessa maan alla. Aikuiset kaskaat käyttävät edelleen kasvien ravintoa toukkien tavoin, mutta niiden elinaika aikuisena on yleensä lyhyt. Laulukaskaan toukka kaivautuu aikuistuessaan maan alta ulos vietettyään juuristossa useita vuosia. Se kiipeää sen jälkeen puuhun, jossa luo nahkansa ja muuttuu aikuiseksi.


title: Rämekylmänperhonen

text: Rämekylmänperhonen ("Oeneis jutta") on täpläperhosten heimoon ja heinäperhosten alaheimoon kuuluva keskikokoinen päiväperhonen.


title: Rämekylmänperhonen

text: Rämekylmänperhosen siipien kärkiväli on noin 45–58 mm. Naaraat ovat keskimäärin koiraita kookkaampia. Siipien yläpinnan pohjaväri on harmaaruskea. Postdiskaalialassa naarailla on yleensä yhtenäinen keltainen juova, koirailla juova on jakautunut keltaisiksi täpliksi. Juovassa on terättömiä mustia silmätäpliä. Takasiiven alapuoli on tiheään harmaan ja tummanruskean kirjava, tumma keskijuova on yleensä epäselvä.


title: Rämekylmänperhonen

text: Rämekylmänperhonen on levinnyt sirkumpolaarisesti Euraasian ja Pohjois-Amerikan pohjoisosiin. Euroopassa se esiintyy eteläisimmillään Puolan koillisosissa ja Pohjois-Amerikassa Kalliovuorilla Coloradon osavaltiossa. Suomessa laji esiintyy koko maassa lukuun ottamatta Lapin pohjoisosia ja Ahvenanmaata.


title: Rämekylmänperhonen

text: Rämekylmänperhosen elinympäristöä ovat rämeet ja niiden mäntyjä kasvavat osat sekä kostea tundra. Pohjois-Amerikassa se esiintyy kontortamäntymetsissä.


title: Rämekylmänperhonen

text: Lentoaika on toukokuun lopulta elokuun alkupuolelle riippuen esiintymisalueesta. Suomessa lentoaika on yleensä maan eteläosissa kesäkuun alusta ja pohjoisosissa kesäkuun lopulta heinäkuun alkupuolelle. Laji talvehtii kahdesti toukkana, ensimmäinen talvehtiminen tapahtuu keskenkasvuisena ja toinen täysikasvuisena.


title: Rämekylmänperhonen

text: Toukan ravintokasveja ovat jokapaikansara ("Carex nigra"), harmaasara ("Carex canescens"), jänönsara ("Carex ovalis"), tupasvilla ("Eriophorum vaginatum"), siniheinä ("Molinia caerulea") ja sorsimot ("Glyceria").


title: Mellakka Kauhajoella 1658

text: Kauhajoella käytiin vuonna 1658 mellakka, jossa noin 20 kauhajokista miestä otti yhteen rakuunakapteeni Arvid Mikonpoika Timin ja luutnantti Nandelstadin kanssa.


title: Mellakka Kauhajoella 1658

text: 1600-luvun puolivälin tienoilla Ruotsin armeijaan otettiin väkeä väenotoilla. Väenottotilaisuuksista oli muodostunut vihattuja tapahtumia, ja armeijaan jo otetut pyrkivät toisinaan pakenemaan. Samoin vielä armeijaan ottamattomat miehet pyrkivät pakoilemaan. Kauhajoella olikin runsaasti hyviä pakopaikkoja, kuten Hämeenmetsä, joka sijaitsi lähellä Satakunnan rajaa. Pakoilijoiden kiinniottaminen ei ilmeisesti kiinnostanut paikallisia viranomaisia. Viranomaisilla ei myöskään ollut voimia tällaiseen.


title: Mellakka Kauhajoella 1658

text: Passittomia irtolaisia ja sotilaskarkureita pidättämään perustettiin 1630-luvulla Karviaan Kyrön skanssi -niminen varuskunta. Anders Jönsson tuli vuonna 1656 Kyrön skanssin komentajaksi ja samana vuonna komentajan paikan otti rakuunakapteeni Arvid Mikonpoika Timi. Timi komensi 43 miestä sekä kahdeksaa pohjoissatakuntalaisiin pitäjiin sijoitettua miestä.


title: Mellakka Kauhajoella 1658

text: Kauhajoella Kyrön skanssista ja sen värväreistä ei pahemmin välitetty. Paikalliset talonpojat suojelivat työvoiman turvaamiseksi karkureita.


title: Mellakka Kauhajoella 1658

text: Syksyn 1658 aikana Suomen kenraalikuvernöörinä toiminut Kustaa Horn lähetti rakuunakapteeni Timin joukkoineen vangitsemaan Kauhajoella ja Hämeenmetsän suojissa piileskeleviä sotilaskarkureita. Samalla matkalla oli tarkoitus saada värvättyä lisää sotilaita. Värväyksessä onnistuttiinkin. Tieto Timin tulosta tavoitti Kauhajoen ja noin 20 miehen joukko lähti Timiä vastaan virasta erotetun papin, Sigfridus Nicolain johdolla. Muut lähtijät olivat enimmäkseen kauhajokisia talonpoikia. Joukko saapui Satakunnan rajalle kolmea vuorokautta ennen kuin Timi joukkoineen saapui.


title: Mellakka Kauhajoella 1658

text: Timi joukkoineen asettui Kauhajoen puolelle saavuttuaan lepäämään tupaan. Tällöin talonpojat Sigfridus Nicolain johtamina hyökkäsivät Timin kimppuun. Timi ja luutnantti Nandelstad pahoinpideltiin niin huonoon kuntoon, ”etteivät koskaan saaneet entistä terveyttään takaisin.” Kahakassa Timin värväämät rakuunat pakenivat. Myös mellakan aloittaneista talonpojista osa yritti karkuun.


title: Mellakka Kauhajoella 1658

text: Yrjö Tuomaanpojan onnistui mellakassa rikkoa rakuunakapteeni Timin miekka ja pistooli. Timi käräjöikin niitä vuosien kuluttua takaisin.


title: Mellakka Kauhajoella 1658

text: Mellakkaa puitiin käräjillä moneen kertaan vuoteen 1665 saakka. Ilmajoen kihlakunnanoikeuden ja Turun hovioikeuden päätöksillä mellakkaan pääsyyllisinä olleet saivat kuolemanrangaistuksen. Kuolemaan tuomittiin kapinapäällikkö Sigfridus Nicolai, Lauri Tuomaanpoika Pukkila, Juho Teofiiluksenpoika, Pentti Brasieren, Matti Tajanu l. Taijanen, Jaakko Niilonpoika Filppula, Heikki Tuomaanpoika Filppula ja Yrjö Tuomaanpoika. Kuitenkin kuningas Kaarle XI armahti tuomitut ja määräsi heille 100–200 hopeatalarin sakkorangaistukset. Armahdetut määrättiin armeijan palvelukseen.


title: Mellakka Kauhajoella 1658

text: Muut mellakoitsijat, Antti Yrjönpoika Keturi, Sipi Antinpoika, Sakari Tuomaanpoika, Sipi Simonpoika, Klemetti Heikinpoika Heikkilä, Aukusti Hannunpoika Ikkelä, Matti Pertinpoika Kyyny, Pertti Sipinpoika Yrjänäinen, Simo Matinpoika ja Erkki Yrjönpoika Kokko, selvisivät kukin 50 hopeatalarin sakkorangaistuksella. Myös heidät määrättiin armeijaan. Tuomitut lisäksi tuomittiin maksamaan Timille ja Nandelstadille yhteisvastuullisesti kipurahoja 200 hopeatalaria. Sakot oli mahdollista maksaa myös kujanjuoksulla.


title: Mellakka Kauhajoella 1658

text: Vielä 1660-luvun lopullakin osalla sakkorangaistuksen saaneilla oli maksuja rästissä, mikä kertoo sakkojen olleen raskas rasite. Toisin kuin oli ollut tarkoitus, kukaan tuomituista ei joutunutkaan armeijaan. Ainoastaan Jaakko Niilonpoika Filppulan oli palkattava sotilas.


title: Mellakka Kauhajoella 1658

text: Jaakko Niilonpoika Filppula valittiin pian sakoista selvittyään lautamieheksi, mikä kertoo sen, ettei Kauhajoella mellakoitsijoita pidetty suurina rikollisina.


title: True Crime: New York City

text: True Crime: New York City Luxofluxin kehittämä ja Activisionin julkaisema avoimeen maailmaan sijoittuva kolmannen persoonan ammuntapeli. Peli julkaistiin vuonna 2005 PlayStation 2:lle, Xboxille, Nintendo GameCubelle ja seuraavana vuonna Microsoft Windowsille. Pelihahmona toimii New Yorkin poliisissa työskentelevä Marcus Reed.


title: Tung Bui

text: Tung Bui (s. 15. marraskuuta 1982 Thaimaa) on suomalainen sijaisnäyttelijä ja näyttelijä. Hänen molemmat vanhempansa ovat vietnamilaisia. Tung Bui on valmistunut vuonna 2006 kauppatieteiden maisteriksi. Buin tunnetuin televisiorooli lienee Noa Okadan rooli saippuasarjassa "Salatut elämät"; hänen roolihahmonsa tuli sarjaan 11. syyskuuta 2009 ja poistui sarjasta 18. tammikuuta 2010.


title: Tung Bui

text: Tung Builla on mustan vyön arvo karatessa. Lisäksi hän on Suomen Parkour Ry:n perustaja. Bui osaa puhua äidinkielensä suomen lisäksi englantia, vietnamia, ruotsia, saksaa sekä kiinaa.


title: Tung Bui

text: Tung Buin sisko Phuong ”Funi” Puhakka (o.s. Bui) valittiin voittajaksi vuonna 2004 televisiosarjassa "Miljonääri-Jussi" ja hän on nykyään naimisissa uimahyppääjä Joona Puhakan kanssa.


title: Pangea Software

text: Pangea Software (tai "Pangeasoft" ) on vuonna 1987 perustettu tietokonepelejä valmistava yritys, jonka toimipaikka on Austinissa, Texasissa. Se valmistaa pelejä ainoastaan Applen käyttöjärjestelmille (Mac OS 9, Mac OS X ja iOS). Sen pelit ovat koko perheen pelejä eli niissä ei juurikaan ole väkivaltaa. Apple on myös myynyt joitakin pelejä käyttöjärjestelmiensä mukana.


title: Toyota Corolla Verso

text: Toyota Corolla Verso on Toyotan vuodesta 2001 valmistama Corollaan perustuva tila-auto. Mallin nimi Japanin markkinoilla on Toyota Corolla Spacio, jonka ensimmäinen sukupolvi tuli myyntiin vuonna 1997. Vuonna 2005 Euroopan markkinoilla tuli myyntiin uusi, seitsemänpaikkainen malli. Vuonna 2009 Corolla Verso korvattiin uudella, hieman suuremmalla Toyota Versolla.


title: R-105

text: R-105 on kenttäradio. Ensimmäiset R-105-ryhmään kuuluvat radiot esiteltiin 1950-luvun alkupuolella. R-105-radioiden jälkeen esiteltiin R-105D-radiot, joka oli edellisiä kevyempi sekä lopulta R-105M-radiot. Radioita on neljää eri tyyppiä: jalkaväkiradiot, tykistöradiot, ilmapuolustusradiot ja mekanisoitujen joukkojen komentoverkkoradiot.


title: R-105

text: Suomessa R-105M -radiota kutsuttiin "Hannekseksi", ja se sai myöhemmin tyyppimerkinnän LV-305. Jokaisen R-105M-tyyppiin kuuluvan radion massa on 15 kg ja mitat 24 cm x 23 cm x 13 cm. Radiot ovat frekvenssimoduloituja ja niiden aaltoalue on jatkuva. Radioiden kantama on 6–8 km. R-105:t ovat alkaneet korvautua R-107:llä.


title: R-105

text: R-105 oli myös Suomen puolustusvoimien käytössä nimikkeellä LV 305.


title: Ruijannokiperhonen

text: Ruijannokiperhonen ("Erebia medusa") on täpläperhosten heimoon ja heinäperhosten alaheimoon kuuluva pienehkö päiväperhonen. Ruijannokiperhonen esiintyy palearktisella alueella ja siitä on kuvattu useita alalajeja. Laji on rauhoitettu Suomessa 1. lokakuuta 2009 alkaen.


title: Ruijannokiperhonen

text: Ruijannokiperhosen nimialalaji ("Erebia medusa medusa") esiintyy Keski- ja Etelä-Euroopan vuoristoista itään Vähään-Aasiaan ja pohjoisessa satunnaisesti Viroon asti. Alalaji "Erebia medusa polaris" esiintyy Fennoskandian pohjoisosissa. Muita alalajeja esiintyy Uralilla, Kaukasiassa ja Siperian kautta Amurille ja Kiinaan.


title: Ruijannokiperhonen

text: Fennoskandian alalaji esiintyy Norjassa ja Suomessa 68° pohjoispuolella. Suomessa lajia tavataan ajoittain runsaana Inarin–Utsjoen alueella ja yksi löytö on Enontekiöltä.


title: Ruijannokiperhonen

text: Ruijannokiperhosen etusiiven pituus on yleensä 19–25 mm. Suomessa on mitattu siipien kärkiväliksi 33–41,5 mm. Naaraat ovat keskimäärin koiraita kookkaampia. Siipien yläpinnan pohjaväri on koirailla tummanruskea, naarailla hieman vaaleampi. Kirjaukset ovat niukkoja. Siipiripset ovat yksiväriset. Siipien yläpinnalla on kärjen lähellä valkoteräinen kaksoissilmätäplä, jonka ympärillä on punakeltainen rengas. Tämän lisäksi siivissä on vaihteleva määrä täpliä riippuen alalajista. Naarailla täplät ovat usein isompia ja kirjaukset laajempia.


title: Ruijannokiperhonen

text: Ruijannokiperhosen elinympäristöä ovat suomaasto, kosteat niityt ja avoin metsämaasto. Levinneisyysalueen pohjoisosissa laji esiintyy alangoilla, etelämpänä se on vuoristolaji, jota tavataan noin 2 000 metrin korkeudelle asti.


title: Ruijannokiperhonen

text: Alalaji "Erebia medusa polaris" esiintyy tunturien koivuvyöhykkeessä ja joenvarsiniityillä, merenpinnan tasosta 200–300 metrin korkeudelle asti.


title: Ruijannokiperhonen

text: Lentoaika on toukokuusta heinäkuuhun riippuen esiintymisalueen leveysasteesta ja korkeudesta. Alalaji "Erebia medusa polaris" lentää Suomessa keskimäärin heinäkuun alkupuolella. Laji talvehtii toukkana kaksi kertaa, ensimmäisen kerran keskenkasvuisena ja toisen kerran täysikasvuisena.


title: Ruijannokiperhonen

text: Toukan ravintokasveja ovat lampaannata ("Festuca ovina"), rantanurmikka ("Poa palustris") ja lehtotesma ("Milium effusum").


title: Iso (automerkki)

text: Iso oli italialainen automerkki, joka valmisti pientä Isetta-kääpiöautoa sekä nopeita GT-autoja 1950-luvulta 1970-luvulle. Tätä ennen yhtiö valmisti moottoripyöriä ja skoottereita. 1960-luvun alkupuolella merkki esitteli Torinon autonäyttelyssä Iso Rivoltan, 2+2-paikkaisen Gran Turismo -tyyppisen urheiluauton. Pian tämän jälkeen esiteltiin toinen malli Iso Grifo. Kummassakin mallissa käytettiin Chevroletin V8-moottoria. Yhtiö ajautui myöhemmin 1970-luvulla konkurssiin urheiluautotuotannon jäädessä vain 1 700 kappaleeseen.


title: Iso (automerkki)

text: Autojen muotoilusta vastasivat italialaiset suuret muotoilijat Giorgetto Giugiaro, Bertone ja Ghia.


title: Iso (automerkki)

text: 1990-luvulla on valmistettu kaksi prototyyppiä (Iso Grifo 90, Iso Grifo 96).


title: Kairanokiperhonen

text: Kairanokiperhonen ("Erebia disa") on täpläperhosten heimoon ja heinäperhosten alaheimoon kuuluva keskikokoinen päiväperhonen. Suomen lajiston uhanalaisarvioinnissa 2010 se on luokiteltu vaarantuneeksi (VU).


title: Kairanokiperhonen

text: Kairanokiperhonen on levinnyt sirkumpolaarisesti Euroopan pohjoisosiin, Siperian vuoristoihin ja Pohjois-Amerikan pohjoisosiin. Skandinaviassa laji esiintyy noin 64° pohjoispuolella. Suomessa laji esiintyy Keski-Lapin pohjoisosista Lapin pohjoisosien matalimmille tuntureille. Erillishavaintoja on Kuusamosta ja Rovaniemeltä.


title: Kairanokiperhonen

text: Kairanokiperhosen etusiiven pituus on yleensä 22–26 mm. Suomessa on mitattu siipien kärkiväliksi 41–49 mm. Etusiiven yläpuolella on koirailla neljä terätöntä mustaa silmätäplää, jotka ovat keltaisen renkaan ympäröimiä, naarailla renkaat ovat yleensä sulautuneet rajoiltaan epäselväksi postdiskaalijuovaksi. Takasiiven yläpuoli on yksivärinen tummanruskea ja kirjaukseton. Takasiiven alapuolella on selvä tumma keskijuova. Siipiripset ovat harmaan- ja ruskeankirjavia.


title: Kairanokiperhonen

text: Kairanokiperhosen elinympäristöä ovat suomaasto, kosteat havumetsät ja tunturien koivuvyöhyke. Euroopassa laji esiintyy yleensä alangoilla ja alemmilla tuntureilla. Suomessa tyypillistä elinympäristöä ovat pienet metsän tai pensaikon ympäröimät varpuiset avosuot. Lajia suuresti muistuttava suonokiperhonen ("Erebia embla") ei esiinny samantyyppisessä ympäristössä.


title: Kairanokiperhonen

text: Lentoaika on kesä–heinäkuussa riippuen kesän säistä. Lentoaika Suomessa on yleensä heinäkuun alkupuolella. Laji talvehtii kahdesti toukkana.


title: Kairanokiperhonen

text: Toukan ravintokasvi on tuntematon.


title: Lapinnokiperhonen

text: Lapinnokiperhonen ("Erebia pandrose") on täpläperhosten heimoon ja heinäperhosten alaheimoon kuuluva pienehkö päiväperhonen. Laji esiintyy palearktisella alueella.


title: Lapinnokiperhonen

text: Lapinnokiperhosen levinneisyys ulottuu laikuttaisesti Keski- ja Etelä-Euroopan korkeisiin vuoristoihin, Fennoskandian vuoristo- ja tunturialueille, Kuolan niemimaalle sekä Keski-Aasiaan. Suomessa laji esiintyy suunnilleen napapiirin pohjoispuolella, paikoitellen etelämpänäkin Pudasjärvellä ja Kuusamossa.


title: Lapinnokiperhonen

text: Lapinnokiperhosen etusiiven pituus on yleensä 20–25 mm. Suomessa on mitattu siipien kärkiväliksi 34,5–44,5 mm. Siipien yläpuolen pohjaväri on koirailla harmahtavan ruskea, naarailla vaaleampi. Etusiipien yläpuolen postdiskaalialan ruskeankeltainen juova on leveä ja sen sisäreunassa on usein kapea tumma juova. Ruskeankeltaisen juovan keskellä on koirailla terättömiä mustia silmätäpliä. Takasiipien yläpuolella koirailla on yleensä muutamia mustia täpliä, mutta ne voivat myös puuttua kokonaan. Naarailla etusiiven yläpuolen täplät puuttuvat joskus ja takasiiven yläpuolelta ne puuttuvat yleisesti. Takasiiven alapuolen pohjaväri on koirailla hopeanharmaa, naarailla kellahtavanharmaa. Siinä on näkyvissä leveä keskijuova, jonka reunat erottuvat tummanruskeina ohuina juovina. Naarailla leveä keskijuova on usein tummempi kuin koirailla.


title: Lapinnokiperhonen

text: Lapinnokiperhosen elinympäristöä ovat Keski- ja Etelä-Euroopassa vuoristojen kiviset rinteet ja alppiniityt 2 000 metrin korkeudelta ylöspäin. Fennoskandiassa laji esiintyy tuntureiden koivuvyöhykkeessä ja niityillä, kangasmailla, soiden laitamilla ja jokivarsiniityillä.


title: Lapinnokiperhonen

text: Lentoaika on kesäkuun lopulta elokuun alkupuolelle riippuen esiintymisalueesta. Lentoaika Suomessa on keskimäärin kesäkuun lopulta heinäkuun puoliväliin. Laji talvehtii kahdesti toukkana.


title: Lapinnokiperhonen

text: Toukan ravintokasveja ovat nadat ("Festuca") ja nurmikat ("Poa").


title: Kaisa Hela

text: Kaisa Hela (o.s. Mattila, s. 1977 Jyväskylä) on suomalainen näyttelijä.


title: Kaisa Hela

text: Hela opiskeli näyttelemistä Teatterikorkeakoulussa vuodesta 1999 ja valmistui teatteritaiteen maisteriksi vuonna 2003. Valmistumisensa jälkeen hän on ollut kiinnitettynä näyttelijänä Turun kaupunginteatterissa vuosina 2003–2005 ja Tampereen Työväen Teatterissa vuosina 2007–2014. Tampereella hän on näytellyt muun muassa Constanzea, Wolfgang Amadeus Mozartin puolisoa, näytelmässä "Amadeus" ja Karoliinaa musikaalissa "Vuonna 85". Hän on ollut vierailevana näyttelijänä muun muassa Espoon kaupunginteatterissa, Helsingin kaupunginteatterissa ja Hämeenlinnan kaupunginteatterissa.


title: Kaisa Hela

text: Hela on esiintynyt myös elokuvissa ja televisiossa. Hän on näytellyt muun muassa Yle TV2 -kanavan sketsisarjassa "Kätevä emäntä", lyhytelokuvissa "Epävarmuustekijä", "Kirkkaat kaakelit", "Itsenäisyyspäivä" ja "Juhannusyö" sekä pitkissä elokuvissa "Tyttö sinä olet tähti", "Hyvä poika" ja "Kummeli V". Alkuvuonna 2017 Hela oli näyttelijänä MTV3-kanavan viihdeohjelmassa "Putous".


title: Kaisa Hela

text: Kaisa Helan puoliso on muusikko, näyttelijä Heikki Hela. He menivät kihloihin keväällä 2012 ja avioituivat syyskuussa 2015.


title: Kaisa Hela

text: Muusikko Yrjö ”Ykä” Mattila (1948–2008) oli Kaisa Helan isä.


title: Nokiperhoset

text: Nokiperhoset ("Erebia") on suku täpläperhosten ("Nymphalidae") heimossa ja heinäperhosten ("Satyrinae") alaheimossa. Suvun lajeja esiintyy holarktisella alueella. Lajien ulkoasun huomattavan samankaltaisuuden ja lajien sisäisen muuntelun vuoksi nokiperhosten lajinmääritys on usein vaikeaa.


title: Nokiperhoset

text: Kaikkiaan nokiperhoslajeja tunnetaan noin 100, joista Euroopassa tavataan noin 45. Eurooppalaisista lajeista noin 35 ei esiinny Euroopan ulkopuolella. Tämä lajimäärä tekee nokiperhosista Euroopan runsaslajisimman päiväperhossuvun. Lajisto on erityisen runsas Alpeilla, mutta lisäksi etenkin Pyreneillä ja Balkanilla on joitakin kotoperäisiä lajeja.


title: Nokiperhoset

text: Useimpien lajien siipien yläpinta on tumman mustanruskea ja postdiskaalialassa on punaisia tai keltaisia täpliä tai juovia sekä mustia silmätäpliä, jotka voivat usein olla valkoteräisiä. Nokiperhoslajit muistuttavatkin yleensä suuresti toisiaan. Tässä suhteessa erityisen huomattava on Etelä- ja Keski-Euroopan vuoristoista Lähi-Itään esiintyvä "Erebia tynandrus" -ryhmä, jonka lajit eroavat toisistaan lähinnä vain levinneisyyden, elinympäristön ja lentoajan suhteen. Ne on myös mahdollista erottaa kromosomiluvun perusteella, mutta ulkonäköerot ovat erittäin vähäisiä.


title: Nokiperhoset

text: Eurooppalaisista lajeista suurin osa esiintyy vuoristoissa ja monet boreaalisilla, subarktisilla ja arktisilla alueilla. Vuoristolajit elävät usein huomattavan korkealla merenpinnasta. Pohjois-Amerikassa lajisto keskittyy Alaskaan sekä Kanadan luoteis- ja länsiosiin. Vain muutamaa lajia tavataan etelämpänä. Pohjoismaissa lajien elinympäristöt keskittyvät metsiin, soille ja tuntureille.


title: Nokiperhoset

text: Suomessa nokiperhosia esiintyy vakinaisesti viisi lajia: metsä-, suo-, lapin-, kaira- ja ruijannokiperhoset. Lisäksi idännokiperhonen on tavattu yhden kerran vuonna 1976.


title: Hall Beach

text: Hall Beach () on pikkukylä Kanadassa, Nunavutin territoriossa, Qikiqtaalukin alueella. Kylän iniuktiittinimi Sanirajak tarkoittaa rantaviivaa. Kylän väkiluku on 654 (2006). Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Hall Beachin lentoasema.


title: Hall Beach

text: Alueella on ollut asutusta ainakin viimeisen tuhannen vuoden ajan. Ensimmäisen merkit ihmisasutuksesta ovat kylän lähistöllä sijaitsevat Thulen kulttuurin jättämät rakennusten rauniot. Ensimmäiset eurooppalaiset alueella olivat William Edward Parry ja hänen retkikuntansa, joka vietti talven 1822–1823 läheisessä Igloolikin kylässä. Hall Beach perustettiin virallisesti vuonna 1957 ja sinne rakennettiin Kanadan ilmapuolustuksen tutka-asema. 1960-luvulta lähtien kylään muutti useita inuiittiperheitä, johtuen valtion tukemasta asuntorakentamisesta ja kylässä sijaitsevista palveluista.


title: Hall Beach

text: Vuonna 1971 Hall Beachista laukaistiin seitsemän Sandian Tomahawk -tyyppistä luotainrakettia, jotka saavuttivat 270 kilometrin korkeuden.


title: Ryder Hesjedal

text: Ryder Hesjedal (s. 9. joulukuuta 1980 Victoria, Kanada) on uransa lopettanut kanadalainen maasto- ja maantiepyöräilijä. Hänen sukunsa on kotoisin Norjasta.


title: Ryder Hesjedal

text: Hesjedal sijoittui maastopyöräilyn MM-kilpailuissa toiseksi alle 23-vuotiaiden maastoajossa Vailissa 2001. Yleisessä sarjassa hän sai maastoajossa hopeaa Luganon 2003 MM-kilpailuissa 46 sekuntia Filip Meirhaeghelle hävinneenä. Joukkueviestissä hän on saanut Kanadan joukkueessa kultaa Vailissa 2001 ja Kaprunissa 2002 sekä pronssia Åressa 1999. Maailmancupissa hän voitti Les Getsin osakilpailun 2002.


title: Ryder Hesjedal

text: Hesjedal kilpaili Rabobank-tallin amatöörijoukkueessa vuosina 2002–2003. Hän aloitti ammattilaisuransa US Postal Service -tallissa 2004 ja jatkoi samassa organisaatiossa, uudelta nimeltään Discovery Channel, myös kauden 2005. Vuonna 2006 hän edusti sveitsiläistä Phonak Hearing Systems -tallia ja 2007 yhdysvaltalaista Health Net -joukkuetta. Kausilla 2008–2015 hän edusti yhdysvaltalaistallia, joka vuonna 2015 tunnettiin nimellä Cannondale-Garmin. Vuonna 2016 hän siirtyi Trek-Segafredo-joukkueeseen.


title: Ryder Hesjedal

text: Hesjedal sijoittui Espanjan ympäriajossa 2009 toiseksi Murciaan päättyneellä kymmenennellä etapilta hävittyään neljän ajajan loppukirissä Simon Gerransille. Muutamaa päivää myöhemmin hän voitti vuoren huipulle päättyneen 12. osuuden kukistettuaan loppukirissä irtiottokumppaninsa David Garcían. Samalla hänestä tuli ensimmäinen suuren ympäriajon etapin voittanut kanadalaispyöräilijä. Amstel Gold Racessa 2010 hän sijoittui Philippe Gilbertin jälkeen toiseksi.


title: Ryder Hesjedal

text: Hesjedalista tuli ensimmäinen suuren ympäriajon voittanut kanadalainen, kun hän voitti Italian ympäriajon 2012 ohitettuaan viimeisenä etappina ajetussa aika-ajossa Joaquim Rodríguezin 16 sekunnilla. vuoden 2014 Espanjan ympäriajossa hän voitti La Camperonaan päättyneen, vuoristossa ajetun 14. etapin ohitettuaan irtiotossa olleen Oliver Zauggin alle 200 metriä ennen maalia.


title: Ryder Hesjedal

text: Hesjedal myönsi lokakuussa 2013 käyttäneensä dopingia yli vuosikymmen aiemmin.


title: Kugaaruk

text: Kugaaruk (, tunnetaan myös nimellä "Arviligjuaq") on pikkukylä Kanadassa, Nunavutin territoriossa, Kitikmeotin alueella. Kylän tunnettiin ennen vuotta 2000 nimellä Pelly Bay. Kylän väkiluku on 688 (2006). Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Kugaarukin lentoasema.


title: Kugaaruk

text: Kugaarukissa on mitattu Kanadan kylmin viimaindeksi, −78 °C.


title: Kugaaruk

text: Ennen eurooppalaisten saapumista alueelle, alueen inuiitit elivät paimentolaista elämää, asuen igluissa ja nahkaisissa teltoissa, liikkuen riistaeläinten perässä. Vuonna 1935 lähetystyötä tekevä katolilaisen kirkon isä Pierre Henri saapui alueelle ja rakensi alueen kivistä pienen kappelin ja talon, mutta huomasi pian ettei kivi soveltunut lämmönhukkansa vuoksi rakennusmateriaaliksi, joten hän muutti asumaan perinteiseen igluun ja käytti alkuperäisasukkaiden vaatetusta. Vuonna 1941 hän rakensi kivisen kirkon kylään ja säilyi tärkeänä vaikuttajana kylässä aina vuoteen 1965. Vuonna 1968 Kanadan valtio toi kylään 32 valmiiksi rakennettua asuntoa, alueen asukkaiden käyttöön.


title: Etapit 12–21 Espanjan ympäriajossa 2009

text: Espanjan ympäriajon 2009 etappien 12–21 tulokset ja etappien jälkeiset kokonaistilanteet.


title: Herra Perrinin uusi elämä

text: Herra Perrinin uusi elämä ("The Fall and Rise of Reginald Perrin") oli brittiläinen tilannekomediasarja, jota BBC esitti 1976–1979. Sarja pohjautui David Nobbsin romaaniin "The Fall and Rise of Reginald Perrin". Nobbs myös käsikirjoitti sarjan.


title: Herra Perrinin uusi elämä

text: Sarja kuvaa Leonard Rossiterin esittämän Reginald Perrinin keski-iänkriisiä, jonka seuraksena Perrin päätyy lavastamaan oman itsemurhansa.


title: Herra Perrinin uusi elämä

text: Rossiter kuoli vuonna 1984. Sarjalle tehtiin jatkoa ilman Reginald Perrinin hahmoa vuonna 1996, jolloin esitettiin seitsemän jakson mittaiseksi jäänyt "The Legacy of Reginald Perrin". Vuonna 2009 sarjasta alkoi uusi versio, tällä kertaa nimeltään "Reggie Perrin". Tässä versiossa Perrinin roolin näyttelee Martin Clunes.


title: Terracina

text: Terracina () on italialainen satamakaupunki, joka sijaitsee Tyrrhenanmeren rannalla, kaakkoon Roomasta. Kaupungissa asuu vajaat 50 000 ihmistä.


title: Terracina

text: Tarracina oli antiikin aikaan volskien tärkeimpiä asutuskeskuksia. Sen alkuperäinen nimi oli "Anxur". Kaupungista tuli Rooman kolonia vuonna 329 eaa. Kaupungin lähellä olevalle kukkulalle rakennettiin ensimmäisellä vuosisadalla eaa. Feronialle tai Juppiter Anxurille pyhitetty temppeli.


title: Taisto Miettinen

text: Taisto Miettinen (s. 20. kesäkuuta 1965) on suomalainen poliitikko ja urheilija. Hän on Kauniaisten historian ensimmäinen perussuomalainen kunnanvaltuutettu (kausi 2013–2016). Miettinen oli ehdolla eduskuntavaaleissa 2015.


title: Taisto Miettinen

text: Miettinen on koulutukseltaan lakimies ja kauppatieteiden lisensiaatti. Hän on kirjoittanut kirjan "Veron minimointi yritysjärjestelyissä".


title: Taisto Miettinen

text: Miettinen on voittanut eukonkannon maailmanmestaruuden vuosina 2009, 2010, 2011, 2012 ja 2013 (I kolmen peräkkäisen voiton tekijä), Eukonkannossa hänen kannettavanaan on ollut Kristina Haapanen. Miettinen on saavuttanut eniten eukonkannon MM-mitaleja (13 kpl) eukonkannon historiassa, ollen myös maailmanmestaruuden saavuttaessaan vanhin maailmanmestari.


title: Taisto Miettinen

text: Vuonna 2013 lokakuussa hän voitti parinsa Rita Sairasen kanssa eukonkannon Pohjois-Amerikan mestaruuden Mainessa. Hän voitti saman kilpailun myös vuonna 2012, silloin parina oli Kristiina Haapanen.


title: Taisto Miettinen

text: Miettinen on voittanut vesijuoksun maailmanmestaruuden 2004, rautakankikävelyn maailmanmestaruuden 2012, suosnorklauksen maailmanmestaruuden 2012 ja potkukelkkailun maailmestarruuden 2014. Hän on saavuttanut myös kultamitalit avantouinnin SM-kisoissa 2010, lumikenkäjuoksun SM-kisoissa 2010, 2011, 2012 ja 2014 sekä MM-hopeaa ja useita SM-mestaruuksia pikajuoksussa (ikämiehet).


title: Taisto Miettinen

text: Miettinen on saavuttanut kaikkiaan 10 MM-mestaruutta, 19 MM-mitalia, 11 SM-mestaruutta, 19 SM-mitalia, 9 ulkomaiden mestaruutta sekä 17 ulkomaiden mestaruusmitalia, useita muita mestaruuksia ja ennätyksiä sekä kaksi maailmanennätysaikaa (vesijuoksu 50m ja eukonkanto 100m). Miettinen on voittanut myös mm. Suomen pelkokerroin supermieskisan. Craveonline on nimennyt hänet maailman ällistyttävimmäksi tuntemattomaksi mestariksi nro 1 vuonna 2012. Miettinen on ollut Suomen kiinnostavin henkilö finalisti 2013.


title: Taisto Miettinen

text: Miettinen on esiintynyt lukuisissa koti- ja ulkomaisissa TV-ohjelmissa sekä ollut vieraana mm. Live with Kelly and Michael -show'ssa.


title: Banana Split

text: Banana Split on jäätelöstä valmistettava jälkiruoka, joka nimensä mukaisesti sisältää banaania. Jäätelön ja banaanin lisäksi se sisältää usein kermavaahtoa, ananasta, vohvelia, mansikoita, pähkinöitä, suklaakastiketta ja kirsikoita.


title: Banana Split

text: Banana Splitin loi yhdysvaltalainen 23-vuotias David Evans Strickler vuonna 1904.


title: Yhteishyvä

text: Yhteishyvä on vuonna 1905 perustettu S-ryhmän asiakkaille ilmestyvä aikakauslehti. Lehden alkuaikoina sen tavoitteena oli tukea osuuskauppojen toimintaa, tarjota apua arkeen ja toteuttaa kuluttajavalistusta. Lehden välissä jaetaan ruokaohjeita ja artikkeleita sisältävä lehti "Yhteishyvä Ruoka".


title: Yhteishyvä

text: "Yhteishyvä" ilmestyy kuusi kertaa vuodessa. Yhteishyvä Live -verkkosivulla julkaistaan painetun lehden juttujen lisäksi myös uutta sisältöä, muun muassa blogeja ja artikkeleita tukevia videoita. Lehti painetaan Hansaprintin Turun yksikössä. HOK-Elannon asiakasomistajille jaettava "Yhteishyvän" versio poikkeaa hieman muiden alueosuuskauppojen jäsenille jaettavasta "Yhteishyvä"-lehdestä.


title: Yhteishyvä

text: Yhteishyvän sisarlehti on ruotsinkielinen "Samarbete".


title: Pop-up Pirate

text: Pop-up Pirate on lapsille tarkoitettu peli, jossa on tarkoituksena laittaa tynnyrin näköiseen esineeseen miekkoja, joihin on erilliset reiät. Se pelaaja, joka työntäessään miekan pompauttaa merirosvon tynnyristä, häviää pelin. Peliä valmistaa Tomy ja se on kotoisin Japanista. Pelistä on julkaistu myös videopeli Wiille.


title: Valma

text: Valma on suomalainen naisen etunimi. Nimeä on arveltu alkuperältään luontoaiheiseksi, muunnokseksi unikkoa tarkoittavasta sanasta valmu.


title: Valma

text: Valman nimipäivä on 12. syyskuuta. Vuoden 2009 loppuun mennessä nimi on annettu 2 950 henkilölle. Lisäksi nimi on annettu alle 30 henkilölle muodossa Walma.


title: Viimeinen boheemi

text: Viimeinen boheemi on Pekka Myllykoski ja Jytäjemmarit -yhtyeen neljäs albumi. Se julkaistiin marraskuussa 2009. Kyseessä on myös ensimmäinen Suomen Maaseutumusiikkiyhdistyksen julkaisu. Albumi on Pekka Myllykosken 50-vuotisjuhla-albumi.


title: Viimeinen boheemi

text: Albumin laulut ovat yhtyeen omaa käsialaa, lukuun ottamatta kappaleita "Haaveile" (joka on käännös Kari Peitsamon "Dream On" -biisistä) sekä Juice Leskisen "Einarin polkupyörän" sävelellä tehty "Petterin mandoliini".


title: Noormarkun vaakuna

text: Noormarkun vaakuna oli Noormarkun kunnan tunnus, jonka aihe viittaa vanhaan Oravajoen varteen 1800–luvulla rakennettuun rautaruukkiin


title: Noormarkun vaakuna

text: Vaakunan selitys kuuluu: ”kultakentässä mustalla alasimella istuva punainen orava”. Vaakunan on suunnitellut Ahti Hammar, ja se vahvistettiin käyttöön 2. marraskuuta 1956. Se jäi epäviralliseksi kotiseutuvaakunaksi vuoden 2010 alussa, kun Noormarkku liittyi osaksi Porin kaupunkia.


title: Vilja (nimi)

text: Vilja on suomalainen naisen etunimi. Muinaissuomalaisena aikana se oli miehen nimi, mutta tuli 1800-luvun lopulla käyttöön naisen nimenä. Nimi johtuu ilmeisesti sanasta vilja, joka tärkeän viljelyskasviryhmän lisäksi tarkoittaa myös runsautta (esimerkiksi johdannaisessa "viljalti"). Toisaalta nimen alkuperä saattaa Suomessakin liittyä myös ruotsin ja muiden germaanisten kielten sanaan "vilja", joka merkitsee tahtoa ja joka on Keski-Euroopassakin ollut käytössä miehen etunimenä


title: Vilja (nimi)

text: Suomalaisessa almanakassa nimi Vilja on ollut vuodesta 1951 lähtien. Aluksi nimipäivä oli 27. elokuuta, mutta vuonna 1995 se siirrettiin nykyiselle paikalleen 12. syyskuuta. 1900-luvun lopulta vuoden 2009 loppuun mennessä nimi on annettu 1293 henkilölle, jotka kaikki ovat naisia.


title: Western Academy of Beijing

text: Western Academy of Beijing (WAB) on Pekingissä toimiva länsimaiseen koulumalliin perustuva koulu. Koulu on perustettu vuonna 1994. Koulussa toimivat päiväkoti, Elementary school (luokat 1-5), Middle school (luokat 6-8) ja high school (luokat 9-12).


title: Western Academy of Beijing

text: WAB:in koulu alue koostuu EEC (Early childhood center, päiväkoti), Elementary Schoolin, Middle Schoolin ja High Schoolin omista rakennuksista, sekä HUB:ista jossa pidetään Middle ja High schoolilaisten teknologian, tieteiden ja taiteiden opetus. Koulusta löytyy lisäksi myös:Koulun 2011 loppuvuodesta julkaistu kenttä on FIFA hyväksytty, ja sen sanotaan olevan Kiinan parhaita rugbykenttiä. Koulu suunnittelee sisäradan rakentamista kuplahalliin, rahoitukselle saatiin hyväksyntä 2013


title: Western Academy of Beijing

text:
WAB tarjoaa 1:1 kannettava tietokone ympäristön (Luokat 1-12) koulualueen kattavalla langattomalla nettiyhteydellä. Kuudennesta luokasta lähtien oppilaiden tulee omistaa ome Apple kannettava. Koulu käyttää useita IT palveluja opetuksessa, mukaan lukien Moodle, PowerSchool ja WordPress blogit. Drupal-ylläpidettyt julkiset uutissivut ja yhteisösivut ovat myös tärkeä osa kouluelämää.
High Schoolin "Tiger Sports Network" tarjoaa livestream kuvaa high schoolin urheilukilpailuista sekä muista tapahtumista.


title: Western Academy of Beijing

text: WABX on WAB:in aktiviteettiohjelma joke tarjoaa urheilua ja useita muita aktiviteetteja. WAB osallistuu useisiin koulujenvälisiin urheilutapahtumiin, Kuten ACAMIS (Association of Chinese And Mongolian International Schools,) ISAC (International Schools Association in China), APAC (Asia Pacific Activities Conference) ja EARCOS. Urheilulajeja ovat: rugby, jalkapallo, tennis, sulkapallo, yleisurheilu, lentopallo, koripallo, maastojuoksu, pöytätennis, baseball ja softball. Taiteina ovat mm. teatteri (sis. vuosittainen lukion musikaali), orkesteri, taidekerhot ja bänditoiminta.


title: Paneelikeskustelu

text: Paneelikeskustelu on kahden tai useamman henkilön yleisön edessä käymä keskustelu. Keskustelulla on yleensä johtaja, vetäjä tai juontaja, joka jakaa puheenvuoroja panelisteille. Paneelikeskustelulla voidaan mm. jakaa tietoa, etsiä ratkaisua ongelmiin tai muokata mielipiteitä.


title: Paneelikeskustelu

text: Paneelikeskustelu alkaa vetäjän alustuksella, jossa hän esittelee aiheen, perustelee sen ajankohtaisuuden ja esittelee lyhyesti paneelin osanottajat. Osanottajat voivat myös itse (lyhyesti) esitellä itsensä.


title: Paneelikeskustelu

text: Paneelikeskustelijoita ei saa olla liikaa (2–6), jotta keskustelu säilyy elävänä. Puhujat on hyvä sijoittaa niin, että heillä on katsekontakti – esimerkiksi puoliympyrä on toimiva ratkaisu. Paneelin vetäjä kertoo heille etukäteen pelisäännöistä, mm. että puheenvuorot on syytä pitää lyhyinä ja keskustelu vapaamuotoisena. Keskustelijoille voi lähettää etukäteen tiedon ajasta, paikasta, aiheesta ja näkökulmasta, muista osanottajista, teknisistä järjestelyistä (mikrofonit, kuvaus) jne.


title: Paneelikeskustelu

text: Paneelikeskustelussa paneelikeskusteluun osallistuvat voivat kukin vuorollaan kertoa ajatuksensa käsiteltävästä teemasta. He voivat keskustella keskenään käsiteltävästä aiheesta. Osanottajat valitaan siten, että erilaiset mielipiteet pääsevät esiin. Edustettavana voivat olla esimerkiksi puolueiden, etujärjestöjen, opiskelijoiden, viranomaisten, tutkijoiden, asukkaiden tms. aiheeseen sopivat edustajat. Keskustelussa jokainen kuitenkin kunnioittaa toisten näkemyksiä, vaikka ei niitä jaakaan.


title: Paneelikeskustelu

text: Usein paneelin yhteydessä myös yleisö voi tehdä kysymyksiä. Kysymykset ohjataan sille paneelikeskustelijalle, joka on perehtynyt ao. aihepiiriin. Keskustelun vetäjä varautuu esittämään omia lisäkysymyksiä, jos yleisö ei niitä esitä. Paneelin lopussa puheenjohtaja tekee lyhyen yhteenvedon ja kiittää panelisteja ja yleisöä aktiivisesta keskustelusta.


title: Paneelikeskustelu

text: Vaalipaneelissa ehdokkaat keskustelevat käsiteltävästä aiheesta. Yleisö saa näin informaatiota kunkin ehdokkaan mielipiteistä, persoonasta ja teeseistä.


title: Luettelo kalleimmista musiikkivideoista

text: Tällä sivulla on lista kalleimmista musiikkivideoista. Michael Jacksonilla on eniten videoita kyseisellä listalla; yhteensä viisi. Hänen nimissään on myös kaikkien aikojen kallein musiikkivideo "Scream", joka on duetto hänen siskonsa Janet Jacksonin kanssa. Ayumi Hamasaki, Madonna ja Janet Jackson sijoittuvat listalle kolmesti. Wataru Takeishi ja Hype Williams ovat molemmat ohjanneet kolme listan videoista. MC Hammer esiintyy listalla kahdesti.


title: Haikala

text: Haikala on osa Nurmijärven kunnassa sijaitsevaa Klaukkalan taajamaa. Haikalassa sijaitsee mm. Haikalan koulu ja Haikalan päiväkoti. Alue on erityisesti lapsiperheiden suosiossa.


title: Michelle Nolden

text: Michelle Nolden on kanadalainen näyttelijä. Hän on syntynyt Brantfordissa, Ontariossa, Kanadassa. Hän on näytellyt mm. elokuvissa ja televisiosarjoissa "", "Num3rot", "Street Time", "", "The Time Traveler's Wife", "Men with Brooms" sekä ohjannut ja käsikirjoittanut "Loonieksi" kutsutun elokuvan.


title: Michelle Nolden

text: Michelle on voittanut ACTRA Awardin sekä Gemini-palkinnon.


title: Daniel Navarro

text: Daniel Navarro García (s. 8. heinäkuuta 1983 Gijon, Espanja) on espanjalainen maantiepyöräilijä, joka on menestynyt ennen kaikkea etappikilpailuissa. Hän aloitti ammattilaisuransa Liberty Seguros-Würth -tallissa vuonna 2005 ja edusti samaa organisaatiota, uudelta nimeltään Astana vuoteen 2010 saakka. Kausilla 2011–2012 hän kilpaili Team Saxo Bank -joukkueessa, vuosina 2013−2018 Cofidis-tallissa ja kaudesta 2019 lähtien Katjuša-Alpecinissa.


title: Daniel Navarro

text: Navarro sijoittui toiseksi Sveitsin ympäriajon mäkikirikilpailussa 2007. Seuraavana vuonna hän oli Saksan ympäriajon kokonaiskilpailussa neljäs ja Katalonian ympäriajossa viides. Espanjan ympäriajossa 2009 hän oli kolmastoista. Hän voitti Critérium du Dauphinén viidennen etapin 2010 ja Tour de l'Ain -kilpailun kolmannen osuuden 2012. Hän voitti 2013 yhden päivän Vuelta a Murcia -kilpailun ja sijoittui viidenneksi Critérium du Dauphinén kokonaiskilpailussa. Saman vuoden Ranskan ympäriajossa hän oli yhdeksäs. Espanjan ympäriajossa 2014 hän voitti 13. etapin ja oli kokonaiskilpailussa kymmenes. Ranskan ympäriajossa 2016 hän sijoittui seitsemännellä ja 12. etapilla kolmanneksi. La Route d'Occitanie -kilpailussa hän oli toinen 2018.


title: Ume

text: Ume tarkoittaa seuraavia:


title: Seppo Heinola

text: Seppo Heinola (s. 31. toukokuuta 1944 Tampere) on suomalainen näyttelijä, teatteriohjaaja ja numerologi. Heinolalla on takana pitkä teatteriura eri kaupunginteattereissa, jonka lisäksi hän on usein esitelmöinyt Kabbalasta, gematriasta ja numerologiasta. Hän on myös toiminut teatterinjohtajana, luovan ilmaisun opettajana ja ohjannut, dramatisoinut ja kirjoittanut näytelmiä niin ammatti- kuin harrastajateattereillekin.


title: Seppo Heinola

text: Kiinnityksiä Vaasan, Joensuun, Rauman, Porin ja Rovaniemen kaupunginteattereihin.


title: Mailis

text: Mailiksen nimipäivä on 17. toukokuuta, samoin kuin Mailan ja Mailin. Toukokuuhun 2016 mennessä nimi on annettu 2 319 henkilölle.


title: Radek Štěpánek

text: Radek Štěpánek (s. 27. marraskuuta 1978 Karviná, Tšekkoslovakia) on tšekkiläinen tennispelaaja. Hän on yltänyt Grand Slam -turnauksissa parhaimmillaan puolivälieriin Wimbledonissa 2006. Hän on myös yltänyt neljännelle kierrokselle Ranskan avoimissa 2008 ja Yhdysvaltain avoimissa 2009. Hän on voittanut urallaan kaksinpelissä viisi ja nelinpelissä 16 ATP-turnausta. Hän on ollut parhaimmillaan kaksinpelissä kahdeksantena maailmanlistalla. Štěpánekia valmentaa Petr Korda.


title: Radek Štěpánek

text: Štěpánek voitti urallaan ensimmäisen kerran kaksinpelin ATP-turnauksen Rotterdamissa helmikuussa 2006. Hän voitti loppuottelussa Christophe Rochusin eräluvuin 6–0, 6–3. Heinäkuussa 2007 hän voitti Los Angelesin turnauksen loppuottelussa James Blaken lukemin 7–6(7), 5–7, 6–2. Vuoden 2009 ensimmäisessä turnauksessaan Brisbanessa hän voitti loppuottelussa Fernando Verdascon lukemin 3–6, 6–3, 6–4. Kuukautta myöhemmin hän voitti San Josén turnauksen loppuottelussa Mardy Fishin lukemin 3–6, 6–4, 6–2. Viidennen turnausvoittonsa hän saavutti Washingtonin turnauksessa elokuussa 2011 voitettuaan loppuottelussa Gaël Monfilsin lukemin 6–4, 6–4.


title: Radek Štěpánek

text: Wimbledonin turnauksessa 2006 Štěpánek selviytyi puolivälieriin. Hän voitti ensin kolmieräisessä ottelussa Frank Dancevicin, sitten neljässä erässä Xavier Malissen sekä viidessä erässä Juan Carlos Ferreron ja Fernando Verdascon. Puolivälierissä hän hävisi Jonas Björkmanille lukemin 6–7(3), 6–4, 7–6(5), 6–7(7), 4–6.


title: Radek Štěpánek

text: Ensimmäisen nelinpelin ATP-turnausvoittonsa Štěpánek saavutti Prahassa vuonna 1999 parinaan Martin Damm. Tämän jälkeen hän on voittanut neljä muutakin nelinpeliturnausta Martin Dammin kanssa, neljä turnausta Leander Paesin kanssa, kolme voittoa Petr Luxan parina sekä yhden voiton Michal Tabaran, Jiří Novákin, Paul Hanleyn ja Tommy Haasin kanssa.


title: Lännenlehtikuusi

text: Lännenlehtikuusi ("Larix occidentalis") on pohjoisamerikkalainen lehtikuusilaji. Se voi risteytyä lyallinlehtikuusen kanssa.


title: Lännenlehtikuusi

text: Lännenlehtikuusi kasvaa tavallisesti noin 20–50 metriä korkeaksi. Vanhin tunnettu yksilö on 920-vuotias.


title: Lännenlehtikuusi

text: Lännenlehtikuusta kasvaa Montanan, Idahon, Washingtonin ja Oregonin alueilla noin 600–2 100 metrin korkeudella. Suomessa Punkaharjulle on perustettu viljelmä, jolla kasvaa enää vain kaksi lännenlehtikuusta.


title: Lännenlehtikuusi

text: Puun pihkaa on käytetty purukumina. Sillä on myös terveyttä edistäviä ominaisuuksia. Lännenlehtikuusesta uutetaan myös siirappia.


title: Ronny Turiaf

text: Ronny Turiaf (s. 13. tammikuuta 1983 Martinique) on ranskalainen koripalloilija.


title: Ronny Turiaf

text: Turiaf voitti junioreiden Euroopan-mestaruuden vuonna 2000. Syksyksi 2001 hän siirtyi Yhdysvaltoihin opiskelemaan sekä pelaamaan NCAA-seura Gonzaga Bulldogsin joukkueeseen. Vuonna 2005 NBA-seura Los Angeles Lakers varasi hänet, mutta pian tämän jälkeen hänellä todettiin vakava sydänvaiva, jonka korjaaminen vaati leikkauksen. Alle puoli vuotta leikkauksen jälkeen hän aloitti NBA-uransa. Hän pelasi kahden ja puolen kauden aikana Lakersissa 173 runkosarjaottelua ja 26 pudotuspeliä. Kaudella 2008–2009 Turiaf pelasi Golden State Warriorsin joukkueessa 79 runkosarjaottelua. Hän oli liigan torjuntatilastossa kolmas 2,1 torjunnalla ottelua kohden vaikka pelasi keskimäärin vain 21 minuuttia ottelussa.


title: Ronny Turiaf

text: Heinäkuussa 2010 Turiaf siirtyi New York Knicksiin osana pelaajakauppaa, jossa Warriors hankki David Leen. Hän pelasi Knicksissä vain kauden 2010–2011. Joulukuussa 2011, ennen työsulun lyhentämän kauden 2011–2012 alkua, hän siirtyi Washington Wizardsiin osana kolmen joukkueen välistä kauppaa. Hän ehti pelata Wizardsissa vain neljä ottelua ennen tammikuussa 2012 sattunutta käsivammaa, joka piti hänet sivussa usean viikon ajan. Maaliskuussa 2012 hän siirtyi niin ikään kolmen joukkueen välisessä kaupassa Denver Nuggetsiin, joka osti hänen sopimuksensa pian ulos. Myöhemmin saman kuun aikana hän teki sopimuksen Miami Heatin kanssa, jota edustaessaan oli voittamassa kesäkuussa 2012 NBA:n mestaruutta. Heinäkuussa 2012 hän teki sopimuksen Los Angeles Clippersin kanssa ja heinäkuussa 2013 Minnesota Timberwolvesin kanssa.


title: Ronny Turiaf

text: Turiaf on edustanut Ranskan miesten koripallomaajoukkuetta EM-kilpailuissa vuosina 2003, 2007 ja 2009, MM-kilpailuissa vuonna 2006 sekä kesäolympialaisissa vuonna 2012.


title: Jodi Albert

text: Jodi Albert (s. 22. heinäkuuta 1983) on englantilainen näyttelijä ja laulaja. Hän esiintyi vuosina 2002–2004 "Hollyoaks"-sarjassa Debbie Deanin roolissa. Hän aloitti uransa jo varhain – kymmenvuotiaana hän esiintyi "Kurjat"-näytelmässä Lontoon Palace Theatressa. Musikaalisella urallaan hän oli jäsenenä Girl Thing -yhtyeessä, joka vuonna 2000 nousi Top 10 -listalle hitillään "Last One Standing".


title: Jodi Albert

text: Vuonna 2005 Albert voitti seksikkäimmän naisen British Soap Awardin. Hän myös oli "FHM"-lehden sadan seksikkäimmän naisen listalla vuosina 2003, 2004 ja 2005.


title: Jodi Albert

text: Jodi Albert meni toukokuussa 2009 naimisiin Westlife-yhtyeen jäsenen Kian Eganin kanssa.


title: Luettelo Yhdysvaltain myydyimmistä albumeista

text: Tämä on Yhdysvalloissa myydyimpien albumien luettelo, joka perustuu RIAA:n tilastoihin. Kriteerit ovat, että albumi on täytynyt julkaista (mukaan lukien artistien omakustanteet) ja albumia täytyy olla myyty Yhdysvalloissa vähintään miljoona kappaletta. Korkein sijoitus listalla on 20–29 kertaista platinaa ja alin sijoitus 10–14 kertaista platinaa. Albumit on listattu sijoitusjärjestyksessä (parhaasta huonoimpaan) ja julkaisupäivän mukaan (aikaisimmasta tuoreimpaan). Tämä lista sisältää kaikenlaiset albumit, mukaan lukien studioalbumit, kokoelmalevyt, eri artisteja sisältävät levyt, soundtrackit ja remix-albumit.


text: *19. heinäkuuta 2009 Thrillerin myyntiluvut lähestyivät 30 miljoonaa USA:ssa, joka tekee albumista luultavasti ensimmäisen tripla-timantti albumin RIAA:n historiassa ennen vuoden loppua.


title: Jumalageeni

text: Jumalageeni koskee oletusta uskonnollisuutta ohjaavista geeneistä. Geenitutkija Dean Hamerin mukaan uskonnollisuus ja käsitykset jumalasta ovat aivojen kemiallisten prosessien tulosta. Hänen mukaansa uskonnollisuutta ohjaa VMAT2-geeni, josta on olemassa kaksi erilaista muunnosta. Toinen muunnos on Hamerin tutkimusten mukaan huomattavasti yleisempi henkisesti suuntautuneilla ihmisillä kuin toinen. Ihmisen genomiprojektin (HUGO) johtaja Francis Collins on populaarikirjassaan "The Language of God - A Scientist Presents Evidence for Belief" (2007, Pocket Books, Simon & Schuster, UK) kritisoinut erittäin voimakkaasti nimenomaan Hamerin sensaationhakuista, tiedelehdissä julkaisematonta ja toistamatonta tutkimusta ko. VMAT2 (SLC18A2) -geenialueen polymorfiaa tuntien. Erityisesti Collins kritisoi sitä, että mm. Time-lehti nosti God Gene -kirjan etusivun jutuksensa. Scientific American -lehden kuvaavampaa otsikkoa lainaten hän nimesi kirjan: "A Gene That Accounts for Less Than One Percent of the Variance found in Scores on Psychological Questionnaires Designed to Measure a Factor Called Self-Transcendence, Which Can Signify Everything from Belonging to the Green Party to Believing in ESP, According to One Unpublished, Unreplicated Study."


title: Philip Strong Humphrey

text: Philip Strong Humphrey (s. 1926) on yhdysvaltalainen lintutieteilijä.


title: Philip Strong Humphrey

text: Humphrey väitteli filosofian tohtoriksi Michiganin yliopistossa vuonna 1955. Hän toimi Kansasin yliopiston luonnonhistoriallisen museon johtajana ja on Systematiikan ja ekologian emeritusprofessori.


title: Philip Strong Humphrey

text: Humphrey tutki eteläisen Etelä-Amerikan lintujen biologiaa ja eliömaantiedettä sekä Tulimaan arkeologiaa.


title: O-Fenyleenidiamiini

text: o-Fenyleenidiamiini (CHN) on aromaattinen kaksi aminoryhmää sisältävä amiini. Ainetta käytetään muun muassa orgaanisen kemian synteeseissä valmistettaessa heterosyklisiä yhdisteitä. o-Fenyleenidiamiini on isomeerinen m-fenyleenidiamiinin ja p-fenyleenidiamiinin kanssa.


title: O-Fenyleenidiamiini

text: o-Fenyylidiamiinia valmistetaan pelkistämällä 2-nitroaniliinia eli o-nitroaniliinia. Pelkistäminen tapahtuu emäksisissä olosuhteissa sinkkijauheen ja etanolin seoksella. Syntynyt tuote puhdistetaan suolahapolla.


title: O-Fenyleenidiamiini

text: o-Fenyleenidiamiinia käytetään fungisidien, lääkkeiden, korroosionestoaineiden ja väriaineiden synteesissä. Lisäksi ainetta käytetään rikin poistamiseen malmeista. Orgaanisen kemian synteeseissä yhdistettä käytetään muun muassa valmistettaessa kvinoksaliineja.


title: O-Fenyleenidiamiini

text: o-Fenyleenidiamiini on silmien ja ihon ärsyyntymistä aiheuttava kemikaali. Aiheen hengittäminen tai nieleminen voi aiheuttaa ihon muuttumista väriltään siniseksi, huonovointisuutta, sekavuutta sekä kouristuksia tai tajuttomuuden. Veressä aine voi johtaa methemoglobiinin muodostumiseen. o-Fenyleenidiamiini voi olla karsinogeeninen eli syöpää aiheuttava yhdiste.


title: Ihmisoikeudet Kongossa

text: Tämä artikkeli käsittelee ihmisoikeuksien tilaa Kongon demokraattisessa tasavallassa.


title: Ihmisoikeudet Kongossa

text: Vuonna 2008 Kongossa oli 65 miljoonaa ihmistä ja elinikä keskimäärin 46 vuotta. Poikalasten lapsikuolleisuus alle 5-vuotiaana oli 205 / 1000.


title: Ihmisoikeudet Kongossa

text: Sotilastuomioistuin tuomitsi vähintään 50 ihmistä kuolemaan vuonna 2008. Siihen sisältyy siviilejä. Tuomioita ei ole toimeenpantu.


title: Ihmisoikeudet Kongossa

text: Amnestyn mukaan aseellisissa joukoissa työskenteli 3000–4000 lasta vuonna 2008. Virallisesti armeija FARDC luopui lapsisotilaista vuonna 2004, mutta lapsia raportoitiin armeijassa yhä vuonna 2008. Uusi lastensuojelulaki säädettiin kesäkuussa 2008.


title: Ihmisoikeudet Kongossa

text: Pohjois-Kivusta oli 1,4 miljoonaa maansisäistä pakolaista vuonna 2008. Kolera ja tartuntataudit vaivasivat pakolaisleirejä. Pakolaisleireillä esiintyy myös raiskauksia, ryöstöjä ja ampumista.


title: April Bowlby

text: April Michelle Bowlby (s. 30. heinäkuuta 1980 Vallejo, Kalifornia) on yhdysvaltalainen näyttelijä, joka tuli tunnetuksi televisiosarjasta "Miehen puolikkaat".


title: Association for Computing Machinery

text: Association for Computing Machinery eli ACM on 1947 perustettu maailmanlaajuinen tieteellinen, niin sanottu oppineiden yhteisö, joka tarkoituksena on edistää tietotekniikan tutkimusta sekä -opetusta. Sen jäseninä on opettajia, tutkijoita, opiskelijoita ja tietotekniikka-alan ammattilaisia. Jäseniä on yli 100 maasta, yhteensä noin 95 000. Näistä kaksi kolmasosaa on ammatillisia jäseniä, kolmasosa opiskelijoita.


title: Association for Computing Machinery

text: ACM:lla on yli 170 paikallisjärjestöä ja 34 erikoisintressiryhmää (SIG), joiden kautta suurin osa toiminnasta tapahtuu. Lisäksi yhteisöön kuuluu yli 500 opiskelijajärjestöä, jotka toimivat korkeakouluissa eri puolilla maailmaa. Suomessa on yksi ammatillinen paikallisjärjestö - SIGCHI Finland, joka kuuluu ACM:n SIGCHI:in eli ihmisen ja tietokoneen välisen vuorovaikutuksen erikoisintressiryhmään. Opiskelijajärjestöjä ei ole, mutta suomalaisopiskelijoita kuuluu kuitenkin ACM:n jäsenistöön. Varsin usein liittyminen tapahtuu erilaisten etujen takia, joihin kuuluu muun muassa ilmaisia verkkokursseja, e-kirjoja ja ohjelmistolisenssejä.


title: Association for Computing Machinery

text: Yhteisö tuottaa useita julkaisuja. Lippulaiva "Communications of the ACM" on johtava tieto- ja informaatioteknologian alan asiantuntijalehti. "acmqueue" on nettisivusto, joka keskittyy alan nykyisiin ja tuleviin ongelmiin. "ACM Digital Library" sisältää yli kahden miljoonan sivun edestä sisältöä, muun muassa ACM:n julkaisuista aina 1950-luvulta lähtien. "ACM Online Guide to Computing Literature" on miljoonan sivun laajuinen bibliografinen tietokanta, joka ulottuu vuoteen 1985.


title: Association for Computing Machinery

text: ACM on jakanut vuodesta 1966 lähtien Alan Turingin mukaan nimettyä, 250 000 dollarin arvoista, Turing-palkintoa. Tämä yhteisön tärkein palkinto, jota on kutsuttu myös tietotekniikan Nobel-palkinnoksi, jaetaan vuosittain henkilölle tai ryhmälle, joka on panoksellaan edistänyt merkittävästi tietotekniikan alan teknistä kehitystä. Palkinnon voittajiin kuuluvat muun muassa tietokoneen hiiren keksijä Douglas Engelbart (1997) ja Unixin kehittäjät Ken Thompson ja Dennis Ritchie (1983). Ensimmäinen Turing-palkinnon vastaanottanut nainen oli Frances E. Allen (2006). Vuonna 2008 naisvoittajien määrä nousi kahteen Barbara Liskovin myötä.


title: Association for Computing Machinery

text: Turingin palkinnon rahoittavat nykyään Intel ja Google.


title: Association for Computing Machinery

text: Grace Murray Hopper -palkinto on ACM:n vuosittain jakama palkinto, joka myönnetään tietotekniikkaa edistäneelle nuorelle, korkeintaan 35-vuotiaalle henkilölle.


title: Association for Computing Machinery

text: ACM:n pääkilpailija on IEEE:n alainen IEEE Computer Society.